Chistopher Nolan Kata HBO Max Platform Streaming Paling Teruk, Kecam Plan Warner Bros.

Christopher Nolan akhirnya bersuara mengenai perancangan Warner Bros. untuk menayangkan semua filem tahun 2021 secara serentak di pawagam dan platform streaming HBO Max.

Ketika bercakap kepada The Hollywood Reporter baru-baru ini, Nolan menyifatkan pelan Warner Bros. itu merosakkan usaha pembikin filem dan pelakon yang bertungkus-lumus menghasilkan filem.

“Some of our industry’s biggest filmmakers and most important movie stars went to bed the night before thinking they were working for the greatest movie studio and woke up to find out they were working for the worst streaming service,”

Bukan itu sahaja, pengarah Tenet itu turut menyatakan keputusan pihak studio tidak masuk akal dari segi ekonomi.

“Their decision makes no economic sense, and even the most casual Wall Street investor can see the difference between disruption and dysfunction.”

Pelan yang diumumkan Warner Bros. baru-baru ini telah menimbulkan rasa tidak puas hati beberapa pihak. Rangkaian pawagam terbesar US, AMC, telah mengutuk pelan yang dirancang oleh WarnerMedia kerana ia akan memberi kesan besar pada perniagaan pawagam.

Studio Legendary pula dikhabarkan akan mengambil tindakan undang-undang terhadap Warner Bros. kerana menyenaraikan Godzilla vs. Kong dan Dune dalam senarai filem di HBO Max tanpa persetujuan mereka.

Selain itu juga, ia turut menimbulkan rasa tidak puas hati beberapa ejen dan pengurus pelakon-pelakon kelas-A Hollywood.

Menurut The NY Times, ejen dan pengurus untuk beberapa pelakon terkenal – seperti Denzel Washington (The Little Things), Margot Robbie (The Suicide Squad), Will Smith (King Richard), Keanu Reeves (The Matrix 4), Hugh Jackman (Reminiscence) dan Angelina Jolie (Those Who Wish Me Dead) – dikatakan tidak berpuas hati kerana bintang mereka tidak dilayan seperti mana Warner Bros. melayan Gal Gadot dan Patty Jenkins.

Sebelum Warner Bros. membuat keputusan untuk menayangkan Wonder Woman 1984 secara serentak di pawagam dan HBO Max, pihak studio berhubung dengan Gadot dan Jenkins terlebih dahulu untuk mengetahui reaksi mereka.

Namun, selepas berunding, Warner Bros. akhirnya bersetuju untuk membayar $10 juta setiap seorang kepada kedua-dua individu penting Wonder Woman itu sebagai ganti rugi. Bagaimanapun, pihak studio tidak membuat pendekatan yang sama kepada pelakon lain, menurut The NY Times.

Directors Guild of America akan mengambil tindakan boikot, manakala agensi pelakon bersiap sedia untuk mengambil tindakan mahkamah terhadap keputusan Warner Bros.

Apa yang dikatakan Nolan ada benarnya. Keputusan Warner Bros. bukan sahaja merugikan dari segi ekonomi (membayar pampasan dan saman), malah membuatkan pembikin filem dan pelakon bintang menjauhi studio itu kerana bakat dan usaha mereka hanya setakat di platform streaming.


Rating “Hometown” Meningkat Pada Episod Ke-2, “Dali And Cocky Prince” Kekal No. 1

Hometown catat peningkatan rating pada episod kedua.

Pada 23 September, drama misteri thriller terbaru lakonan Han Ye Ri dan Yoo Jae Myung, meningkatan peningkatan penilaian penonton pada episod kedua dengan merekodkan purata rating 3.3 peratus, berbanding 2.827 peratus yang dicatakan pada episod pertama.

Hometown adalah sebuah kisah misteri seram di tahun 1999, di mana  seorang detektif dan seorang wanita mencari anak  saudaranya yang diculik, dan berganding bahu untuk  mencari pengganas yang dikaitkan dengan beberapa  kes pembunuhan. Drama terbaru ini boleh di tonton di tvN  (Saluran 395 HD).

Sementara itu, drama terbaru KBS 2TV, Dali and Cocky Prince kekal kukuh pada episod kedua. Drama romantik komedi lakonan Kim Min Jae dan Park Gyu Young itu telah merekodkan rating 4.3 peratus, sekaligus mengekalkan kedudukan pertama dikalangan drama Rabu-Khamis.

Dali and Cocky Prince mengenai percintaan antara seorang parvenu yang kurang pendidikan, dan anak perempuan keluarga berprestij yang berusaha menyelamatkan muzium seni yang hampir musnah.


Mark Ruffalo & Catherine Keener Sertai Ryan Renolds Dalam Filem Sci-Fi The Adam Project

Bintang MCU Mark Ruffalo dan Catherine Keener (Capote, Being John Malkovich, An American Crime) menyertai barisan pelakon filem sains fiksyen The Adam Project arahan Shawn Levy. Filem terbaru Netflix / Skydance ini turut dibintangi Ryan Reynolds (Deadpool), Zoe Saldana (Guardians of the Galaxy. Jennifer Garner (Alias), Walker Scobell dan Alex Mallary Jr. (Dark Matter)

Dalam filem The Adam Project, Reynolds memainkan peranan sebagai seorang lelaki yang pergi ke masa lampau untuk membantu dirinya sendiri yang berusia 13 tahun. Mereka berdua berusaha mencari ayah mereka, sama sama umur dengan Reynolds, untuk membetulkan keadaan demi menyelamatkan masa hadapan.

Ruffalo akan memainkan peranan sebagau ayah Reynolds, seorang ahli fizik yang bijak, manakala Keener sebagai antagonis utama yang cuba mencuri teknologi yang cukup berkuasa dari karakter lakonan Ruffalo. Scobell sebagai versi muda karakter lakonan Reynolds dan Mallari sebagai orang kanan antagonis.

Ini merupakan kolaborasi kedua diantara Reynolds dan Levy, yang mana mereka berdua pernah bekerjasama dalam filem aksi komedi akan datang berjudul Free Guy.

Levy (Stranger Things) akan menjadi pengarah berdasarkan skrip yang ditulis oleh Jonathan Tropper dan David Ellison. Reynolds dan Levi bertindak sebagai penerbit menerusi syarikat penerbitan mereka iaitu Maximum Effort dan 12 Lap Entertainment. David Ellison, Dan Goldberg dan Don Granger menjadi penerbit bagi pihak Skydance.


SONIC THE HEDGEHOG Sasar Kutipan $47 Juta Dolar Pada Minggu Pertama

Filem live-action animasi Paramount Pictures, Sonic the Hedgehog mensasarkan kutipan diantara $41 hingga $47 juta dolar pada minggu pertama tayangannya, lapor laman Deadline.

Filem adaptasi permainan video itu sepatutnya ditayangkan pada minggu lalu, tetapi reaksi negatif dari penonton terhadap rekabentuk karakter ikonik Sonic, telah menyebabkan Paramount menangguhkan tarikh tayangan bagi memberi masa kepada pihak produksi untuk memperbetulkan balik karakter utama itu.

Ditulis oleh Patrick Casey, Josh Miller dan Oren Uziel, Sonic The Hedgehog mengisahkan tentang Tom Wachowski, seorang anggota polis dari bandar kecil Green Hills dan membuat keputusan untuk membantu Sonic melarikan diri dari pihak kerajaan.  Jeff Fowler bertindak selaku pengarah untuk filem ini manakala Tim Miller sebagai penerbit eksekutif.

Sonic The Hedgehog dibintangi oleh Jim Carrey yang akan membawakan watak kepada musuh Sonic iaitu Doctor Robotnik/Eggman, James Marsden sebagai Tom Wachowski, anggota polis yang bekerjasama dengan Sonic untuk menumpaskan Doctor Robotnik. Pelakon lain adalah Adam Pally, Tika Sumpter, Natasha Rothwell, Neal McDonough dan  Ben Schwartz, suara untuk karakter Sonic.

Penonton bakal menyaksikan filem ini pada 14 Februari 2020.


Spider-Man: Homecoming Atasi Kutipan Tiket Wonder Woman

Filem Marvel terbaru, Spider-Man: Homecoming yang baru ditayangkan di China jumaat yang lalu telah berjauh mengutip kutipan besar sebanyak $70.8 juta dolar pada minggu pertama, menjadikan filem superhero ketiga mendapat kutipan tertinggi di negara tersebut selepas filem Avengers: Age of Ultron yang mengutip $115.8juta dolar dan Captain America: Civil War yang mengutip $93.6 juta dolar.

Dicampur dengan kutipan yang mereka terima dari negara yang mempunyai ramai penduduk itu, kini Spider-Man: Homecoming memperoleh kutipan sebanyak $823 juta seluruh dunia, mengatasi filem superhero keluaran DC, Wonder Woman yang mengutip kutipan sebanyak $816 juta seluruh dunia dan menjadi filem ke-6 paling tinggi kutipan tiket untuk tahun ini.

Pihak studio berharap mereka dapat mengaut lagi $100 juta dolar lagi untuk minggu akan datang. Jika prestasi filem ini diteruskan, ia mampu mengatasi rekod kutipan filem Guardians of the Galaxy Vol. 2 yang kini mengutip sebanyak $863.3 juta dan menjadi filem superhero paling tinggi kutipan tiket untuk tahun ini.

Guardians of the Galaxy Vol. 2

Spider-Man: Homecoming kini berada ditangga kedua dibelakang filem Spider-Man 3 yang mengutip $890 juta, Spider-Man (2002) $821.7 juta dan Spider-Man 2 (2004) yang mengutip $783.8 juta.


BAE SUZY AND NAM JOO-HYUK ASK YOU TO CHECK OUT THEIR NEW DRAMA START-UP!

Young entrepreneurs aspiring to launch virtual dreams into reality compete for success and love in the cutthroat world of Korea’s high-tech industry.Nam Joo-hyuk’s character Nam Do-san is the founder of Samsan Tech. A ‘math genius’ as a young boy, Do-san was once the pride of his family but became their shame now, as his business has been going down for the past two years. He finds out that Dal-mi (Bae Suzy) mistakenly remembers him as her first love, so he decides to work his way up in hopes of turning that misunderstanding into reality.Kim Seon-ho plays Han Ji-pyeong, senior investment manager at a venture capital company. His astonishing investment skills and sharp tongue earn him the nickname, “the Gordon Ramsay of investments.”Won In-jae, played by Kang Han-na, is a second-generation ‘chaebol’ CEO who has everything people desire – good education, beauty and money. But her background seems to be working against her in the startup world, as she struggles to create success on her own and be acknowledged for her skills.

Start-Up is now available on Netflix.


Mark Hamill Sebagai Mervyn Pumpkinhead Dalam Klip Terbaru THE SANDMAN

Netflix telah melancarkan klip terbaru The Sandman, siri fantasi yang dinantikan yang berdasarkan komik DC popular karya Neil Gaiman, dan dibintangi Tom Sturridge sebagai watak utama.

Klip tersebut, yang anda boleh lihat di bawah, memberikan pandangan pertama Mervyn Pumpkinhead, yang disuarakan oleh veteran Star Wars Mark Hamill. Ia menyerlahkan masalah yang perlu dihadapi Morpheus apabila dia pulang ke rumah ke The Dreaming selepas bertahun-tahun dipenjarakan.

The Sandman dibintangi Tom Sturridge (Sweetbitter) sebagai Dream, the Lord of the Dreaming; Gwendoline Christie (Game of Thrones) sebagai Lucifer, penguasa Neraka; Vivienne Acheampong (The Witches) sebagai Lucienne, ketua pustakawan dan penjaga dipercayai alam Dream; Boyd Holbrook (Logan) sebagai The Corinthian, ‘nightmare’ yang melarikan diri dan ingin merasai semua yang ada di dunia; Charles Dance (Game of Thrones) sebagai Roderick Burgess, seorang penipu, pemeras ugut dan ahli silap mata; Asim Chaudhry (Black Mirror: Bandersnatch), dan Sanjeev Bhaskar (Yesterday) sebagai Abel dan Cain, mangsa pertama dan pemangsa pertama, yang merupakan penduduk dan subjek setia Dream Realm.

Barisan pelakon tambahan yang lain termasuk Kirby Howell-Baptiste (Killing Eve, Cruella) sebagai Death, Joely Richardson (Nip/Tuck) sebagai Ethel Cripps, David Thewlis (Harry Potter) sebagai John Dee, Stephen Fry (Wilde) sebagai Gilbert, Patton Oswalt (Ratatouille) menyuarakan watak Matthew the Raven, dan Jenna Coleman (Doctor Who) sebagai Johanna Constantine. Mason Alexander Park, Donna Preston, Razane Jammal, Niamh Walsh, Kyo Ra, dan Sandra James Young akan melakonkan watak masing-masing seperti Desiree, Despair, Lyta Hall, Young Ethel Cripps, Rose Walker, dan Unity Kincaid.

Siri aksi langsung ini ditulis oleh Gaiman (American Gods) dan Allan Heinberg (Wonder Woman, Grey’s Anatomy), yang turut menjadi showrunner untuk siri ini. David S. Goyer (Batman Begins, Foundation) sebagai penerbit eksekutif.

The Sandman pertama kali diperkenalkan komik DC, Vertigo pada tahun 1989 dan sebanyak 75 isu telah diterbitkan. Ia berkisarkan tentang karakter Dream berserta adik beradiknya yang turut dikenali sebagai Endless (Death, Desire, Despair, Delirium, Destruction dan Destiny). The Sandman adalah cerita tentang cerita dan bagaimana Morpheus, Lord of Dream, ditangkap dan kemudian belajar bahawa kadang-kadang perubahan tidak dapat dielakkan.

Siri fantasi ini kini boleh distrim di Netflix.


Park Bo Young & Seo In Guk Berpegang Tangan Dalam Poster Drama “Doom At Your Service”

tvN telah melancarkan poster utama drama terbaru Doom at Your Service.

“Doom at Your Service” adalah kisah cinta fantasi mengenai watak bernama Myul Mang (Seo In Guk), yang menyebabkan semua yang disentuhnya akan lenyap, dan seorang wanita bernama Tak Dong Kyung (Park Bo Young), yang mempertaruhkan hidupnya untuk mengelakkan nasibnya.

Poster utama yang baru dilancarkan itu menyerupai lukisan cat air menunjukkan Myul Mang dan Tak Dong Kyung saling berhadapan sambil berpegangan tangan. Pandangan mereka sangat mendalam dengan penuh kerinduan, dan kata-kata di antara mereka mengisyaratkan, “Mari berdoa untuk kehancuran. Cinta ada di sini. ” Tumbuhan yang baru tumbuh di samping Tak Dong Kyung melambangkan daya hidup, sementara tanaman di belakang Myul Mang memancarkan tenaga gelap. Kedua-dua watak itu mempunyai aura yang sama sekali berbeza, dan akan menarik untuk melihat bagaimana kisah percintaan mereka.

Doom at Your Service akan memulakan tayangannya di Korea pada 10 Mei ini.


Trailer DC FanDome WONDER WOMAN 1984 Dedahkan Pertarungan Diantara Wonder Woman & Cheetah

Sempena acara DC FanDome, Warner Bros. telah mendedahkan trailer terbaru Wonder Woman 1984 yang menjanjikan aksi yang hebat. Anda boleh saksikan trailer dibawah yang turut menampilkan pandangan pertama musuh Wonder Woman iaitu Cheetah.

Melangkah pantas ke tahun 1980-an dalam pengembaraan Wonder Woman seterusnya, dia mendapati dirinya berhadapan dengan dua musuh baru, iaitu Max Lord dan Cheetah. Patty Jenkins kembali ke kerusi pengarahan, bersama-sama Gal Gadot yang memainkan watak utama sebagai Diana Prince aka Wonder Woman.

Turut membintangi filem ini adalah Chris Pine yang meneruskan wataknya sebagai Steve Trevor; Kriten Wiig sebagai The Cheetah, Pedro Pascal sebagai Max Lord, Robin Wright sebagai Antiope dan Connie Nielsen sebagai Hippolyta.

Charles Roven, Deborah Snyder, Zack Snyder, Patty Jenkins, Gal Gadot dan Stephen Jones bertindak sebagai penerbit, manakala Patty Jenkins mengarahkan filem ini berdasarkan lakonlayar yang ditulis oleh Geoff John dan David Callaham.

Wonder Woman 1984 akan menemui penonton 2 Oktober ini.


Batman v Superman: Dawn of Justice, Reviews

Dalam filem Batman v Superman: Dawn of Justice, permusuhan diantara dua superhero iaitu Batman & Superman bermula apabila Bruce Wayne (Ben Affleck) melihat sendiri kematian rakan-rakan dan pekerjanya akibat dari kesan pertarungan Superman (Henry Cavill) dan General Zod. Ditambah pula kerisauan Bruce Wayne yang melihat penduduk bumi terlalu mengagung-agungkan Superman sebagai penyelamat bumi dan bimbang Superman akan memerintah penduduk bumi.

Selain itu, Lex Luthor (Jesse Eisenberg) juga melihat Superman sebagai ancaman kepada penduduk bumi telah mengambil langkah yang lebih extreme iaitu dengan cuba mensabotaj Superman dan juga mencipta makhluk yang mampu menandingi superhero tersebut. Lex Luthor menggunakan mayat General Zod dan darahnya untuk mencipta makhluk yang sangat berkuasa dan sukar dimusnahkan oleh Superman.

Dalam pada itu, Lex juga mendapati yang Bruce turut berdendam dengan Superman dan mula mengatur rancangan untuk melaga-lagakan kedua superhero tersebut sehingga Batman dan Superman bertarung sesama sendiri di bandar Gotham.

Kemunculan Diana Prince aka Wonder Women (Gal Gadot) lebih kepada usaha beliau untuk mengambil sesuatu daripada Lex Luthor dan secara kebetulan terlibat dalam pertempuran diantara kedua superhero tersebut menentang makhluk ciptaan Lex Luthor.

Filem ini boleh dikatakan perkenalan kepada penubuhan Justice League dimana nanti Superman, Batman, Wonder Women bersama superhero DC yang lain membentuk kumpulan superhero yang digelar Justice League. Ini berdasarkan permintaan Bruce Wayne terhadap Diana Prince yang meminta beliau membantunya mengesan The Flash, Cyborg dan Aquaman dalam membentuk kumpulan superhero tersebut. Jika anda tonton semasa Bruce memeriksa fail rahsia Lex Luthor, anda akan dapat melihat superhero-superhero tersebut yang digelar Meta-Human.

Filem berdurasi 2jam 30 minit ini sedikit membosankan terutama dipertengahan cerita yang banyak bercakap, flashback dan konflik antara Superman dan Manusia, namun klimaksnya mula terasa semasa Batman dan Superman mula bertarung kemudian kedua superhero tersebut bersama Wonder Women bergabung menentang makhluk ciptaan Lex Luthor.

Suasana sepanjang filem juga kelihatan seperti anda menonton filem Batman, agak dark dan gothic. Efek pertempuran juga memang sangat wow! Dengan letupan dan kemusnahan yang begitu dasyat, jika hendak dibandingkan dengan kemusnahan dalam filem-filem Avengers, filem ini lagi superb!

Dalam banyak-banyak pelakon dalam filem ini, kami berminat dengan lakonan Jesse Eisenberg yang berjaya menghidupkan karakter Lex Luthor yang bijak, kejam dan gila. Lakonan Henry Cavill juga tidak mengecewakan cuma keaslian Clark Kent yang terkenal dengan sikap lurus bendul telah hilang. Ben Affleck juga berjaya membawa watak emo Bruce Wayne dengan baik, manakala Gal Gadot yang masih baru membawa karakter heroin agak sedikit kekok dalam membawa karakter Wonder Women. Ya, Gal Gadot mampu membawa watak aksi, tapi watak Gal Gadot kelihatan lebih kepada aksi supermodel berbanding Superheroin.

Lagi satu karakter yang menarik untuk dilihat ialah sidekick Bruce Wayne iaitu Alfred lakonan Jeremy Irons. Alfred dalam filem ini lebih bijak dan bertenaga jika hendak dibandingkan dengan Alfred dalam filem-filem sebelum ini.

Secara keseluruhannya filem ini sangat berbaloi untuk menonton, tidak rugi menunggu filem ini dari mula pembikinan sampai tayangannya. Ini menyebabkan kami tidak sabar untuk menonton filem Justice League akan sedang dalam pembikinan dan akan ditayangkan tak lama lagi.

Oh ya! Macamana Batman hendak berlawan dengan Superman? Bayangkan Iron Man dengan suitnya dan kaya raya menentang Thor yang datang dari Planet lain. Selebihnya anda tengoklah sendiri, takkan kami nak cerita pula, “spoil” lah nanti.

Satu lagi kami hendak ingat, jangan percaya pada penghujung cerita nanti ya. Selamat menonton!


Drama Korea iQiyi Pertama ‘My Roommate is a Gumiho’ Catat 100 Juta Tontonan Serata Dunia

Semasa mengumumkan senarai rancangan terbarunya, iQiyi telah membentangkan kempen Penilaian Tahunannya semasa. Menurut data yang dikeluarkan mereka, jumlah pelanggan bulanan di Asia Tenggara telah meningkat dua kali ganda berbanding dengan tahun sebelumnya.

Kejayaan cemerlang ini telah didorong oleh kandungan-kandungan premium dari Korea Selatan, China, Malaysia dan Thailand. Produksi Korea iQiyi yang pertama, My Roommate is a Gumiho, telah mendapat tempat sebagai Siri Original Tontonan Tertinggi, dengan melebihi 100 juta tontonan di serata dunia.

Tontonan kandungan dari China pula meningkat sehingga empat kali ganda berbanding dengan tahun 2020. Sebahagian besar peningkatan ini adalah disebabkan oleh kejayaan francais Sweet On, yang telah mendapat 180 juta tontonan.

Setakat 31 Oktober, aplikasi iQiyi versi antarabangsa telah dimuat turun sebanyak 50 juta kali di serata dunia, menjadikannya aplikasi khidmat penstriman yang tertinggi dimuat turun di Malaysia, Taiwan, Thailand dan Vietnam.

Menurut tinjauan pelanggan tempatan iQiyi baru-baru ini, rakyat Malaysia meluangkan masa purata 80 minit setiap hari di platformnya dan trend ini dipercayai akan terus meningkat dengan lebih banyak penggunaan televisyen pintar dan peranti-peranti.

Data juga menunjukkan bahawa dalam tahun 2021, masa yang diluangkan oleh rakyat Malaysia untuk menonton kandungan Malaysia dalam aplikasi tersebut akan meningkat  sebanyak dua kali ganda.

Dari segi pertumbuhan keseluruhan dalam tahun 2021, iQiyi juga tersenarai sebagai khidmat penstriman Asia nombor satu di Malaysia berdasarkan jumlah muat turun, jumlah pelanggan bulanan yang aktif, dan jumlah masa yang diluangkan di platform tersebut. iQiyi juga merupakan platform penstriman ‘freemium’ yang mendapat carian tertinggi di Google tahun ini.

Sempena 12.12, iQiyi bakal menawarkan diskaun hebat dari 4 sehingga 12 Disember! Nikmati diskaun sehingga 50% untuk pakej-pakej langganan VIP. Langganan Quarterly VIP (tiga bulan) boleh didapati dengan harga serendah RM12.90 (harga biasa: RM23.90) dan langganan Yearly VIP (tahunan) pula hanya berharga RM44.90 (harga biasa: RM87.90).

Promosi “Chup Dulu’ membawakan penjimatan yang lebih hebat kepada pelanggan-pelanggan yang mendapatkan promosi dengan lebih awal! Tempah sekarang sehingga 3 Disember untuk menikmati tempoh langganan tambahan selama dua minggu untuk langganan Quarterly VIP atau tambahan selama satu bulan untuk langganan Yearly VIP. Anda hanya perlu mendaftar masuk ke platform iQiyi, tempah langganan promosi pilihan anda dan membuat bayaran kemudian pada tempoh Jualan 12.12, mulai 4 sehingga 12 Disember 2021.


10 Filem Komedi Tempatan Terbaik

Industri perfileman negara banyak mengetengahkan filem – filem bergenre cinta, romantik, seram dan juga aksi (gangster), namun begitu filem komedi tidak ketinggan dan turut sama memainkan peranan penting dalam memeriahkan industri perfileman tanah air. Beberapa tahun yang dulu, filem – filem komedi tempatan pernah mencetuskan fenomena dikalangan peminat filem apabila ianya kerap mendapat kutipan yang menguntungkan. Malah, pihak produksi banyak menghasilkan filem – filem bergenre berkenaan sebelum filem bergenre gangster dan cinta mengambil alih dalam dunia filem tanah air.

Disini kami senaraikan 10 filem komedi tempatan terbaik yang pernah dihasilkan (Selepas era P. Ramlee dan Mat Sentul). Jika ada filem komedi lain, boleh nyatakan dalam ruang komen.

Filem vintage Setinggan ini ditayangkan pada tahun 1981. Menampilkan S. Shamsudin, Yusni Jaafar dan Ibrahim Pendek, filem Setinggan adalah antara filem humor yang diterbitkan selepas era P. Ramlee dan Mat Sentul. Filem ini diarahkan oleh Allahyarham Aziz Satar

Mengisahkan kehidupan setinggan di Kuala Lumpur yang diganggu oleh hantu kerana kampung tersebut dibina diatas tanah perkuburan Jepun. Lakonan Allahyarham S. Shamsuddin dan Ibrahim Pendek mengingatkan kembali zaman kegemilangan mereka dahulu.

Filem lagenda Ali Setan ini ialah filem bergenre romantik komedi. Dilakonkan oleh pelakon terkenal pada zaman itu iaitu Azmil Mustapha dan Penyanyi terkenal, Fauzi Ahmad Daud serta diarahkan oleh pengarah tersohor, Jins Shamsuddin.

Filem ini mengenai kenakalan seorang pelajar universiti bernama Ali. Dia sering mengusik pelajar-pelajar lain dan kerap menjadikan Asmidar sebagai mangsanya. Namun perasaan Asmidar berubah menjadi cinta. Tipah sepupu Ali cuba merebut Ali dengan mengaku dinodai oleh Ali.

Filem ini menerima beberapa anugerah dalam Festival Filem Malaysia pada tahun 1986 antaranya Pelakon Lelaki Terbaik dan Pelakon Wanita Terbaik termasuk beberapa anugerah lain.

Filem Senario The Movie arahan Aziz M. Osman ini diterbitkan pada tahun 1999. Diambil dari sitcom komedi pada zaman itu, Senario yang mana para pelakonnya adalah terdiri daripada finalist-finalist siri realiti tv Sinaran Pasport Kegemilangan yang kemudiannya dihimpun dan membentuk kumpulan Sinario.

Antara pelakon yang menjayakan filem ini ialah Mazlan Pet Pet, Wahid, Azlee, Shamsul Ghau Ghau dan Saiful Apek

Filem ini mendapat kutipan RM4.58 juta disamping memenangi Anugerah Khas Juri – Filem Komedi dalam Festival Filem Malaysia 1999 dan Anugerah GAFIM untuk kategori Filem Box Office

Anak Mami The Movie ialah sebuah filem genre komedi dan keluarga arahan Prof Madya A. Razak Mohaideen. Filem yang mengunakan loghat Penang ini mengisahkan keluarga Mami di Pulau Pinang.

Dihasilkan pada tahun 2002, filem ini telah mendapat kutipan sebanyak RM2.94 juta. Dibintang pelakon – pelakon seperti Farouk Hussain, Emilia, Fiza Elite, Mas Naida dan Norlia Ghani. Filem ini mendapat tempat dihati penonton kerana gelagat pelakon mereka dan loghat Penang yang agak kelakar bagi orang negeri lain.

Filem Baik Punya Cilok mengisahkan lima sahabat iaitu Aben, Bob, Jerry, Wak dan Leman yang berpakat untuk merompak Tauke Wong, tauke pajak gadai bagi mendapatkan kembali keronsang nenek Wak yang digadaikannya ketika berkahwin dengan isterinya dulu. Hasil arahan Afdlin Shauki dan lakonan mantap Afdlin Shauki, Hans Isaac, AC Mizal dan Awie

Penuh dengan aksi lucu walaupun dilakonkan oleh bekas – bekas pelakon aksi dan cinta (kecuali Afdlin). Ramai tidak menyangka yang Hans, AC Mizal dan Awie mampu membuat penonton tidak kering gusi melihat aksi humor mereka.

Filem ini telah diadaptasikan dalam bentuk teater dan menggunakan pelakon asal dalam pementasan teater tersebut.

Lagi-lagi Senario adalah sequel kepada filem Senario Lagi. Arahan Aziz M. Osman serta diterbitkan oleh Ahmad Puad Onah, Nor Aliah Lee dan Johari Amat. Masih mengekalkan kumpulan Senario serta dibantu oleh Wardina Safiyyah dan Accapan, filem ini mencipta sejarah apabila menerima kutipan tertinggi dalam mana-mana tayangan filem tempatan iaitu sebanyak RM6.33 juta sebelum rekod mereka dipotong oleh filem Adnan Sempit.

Mengisahkan permusuhan dua tauke warung iaitu Azlee dan Mazlan Pet Pet yang kedai mereka terletak bersebelahan sahaja.

Selepas filem ini, Golden Age kumpulan senario menurun selepas menerima saingan sengit dengan pelawak-pelawak baru dan filem komedi yang lain.

Filem Muzikal Komedi ini telah memcetuskan fenomena kepada industri musik Tanah Air apabila berjaya mengangkat kembali industri Rock tanah air. Aksi jenaka, musik rock & roll, jeans ketat dan rambut panjang berjaya membuatkan filem ini menjadi bualan peminat seluruh negara.

Filem ini diarahkan oleh Mamat Khalid yang terkenal dengan filem – filem komedi santai seperti Zombie Kampung Pisang dan Man Laksa.  Lakonan Hasnul Rahmat, Que Haidar, Khir Rahman, Nabila Huda dan Siti Elizad juga tidak mengecewakan. Walaupun terdapat beberapa background filem dan babak yang kantoi seperti kereta Avanza pada tahun lewat 80-an, aksi goreng gitar yang tidak realistik, filem ini boleh disenarai antara filem komedi terbaik Tanah Air.

Mamat Khalid juga mengeluarkan sequel Rock Oo, Rimba Bara Kembali. Pelakon utama, Hasnul Rahmat juga memenangi anugerah Pelakon Lelaki Terbaik Filem dalan Anugerah Skrin 2006.

8. Hantu Mak Limah Balik Rumah

Sebuah lagi filem hasil arahan Mamat Khalid, Hantu Mak Limah Balik Rumah, sebuah filem komedi seram yang menampilkan pelakon – pelakon dan pelawak – pelawak terkenal tanah air seperti  Awie, Man Kadir,Zami Ismail, Johan Raja Lawak dan Soffi Jikan. Berlatar belakangkan suasana masyarakat Kampung Pisang selepas kejadian Zombie (bukan filem sequel Zombie Kampung Pisang) yang mereka menghadapi masalah baru, iaitu masalah Hantu Mak Limah. Menjadi tradisi buat Mamat Khalid yang gemar membuat filem daerah Kuala Kangsar dan sekitar Ipoh, hampir kesemua filem arahan beliau dibuat dikedua – dua daerah tersebut.

Filem ini bukan saja kelakar dari segi jalan cerita, para pelakonnya juga tidak mengecewakan. Tidak hairanlah filem ini dapat mengaut keuntungan sehingga RM 7.90 juta malah mengondol beberapa anugerah antaranya Pengarah Terbaik, Aktor Terbaik, Cerita Asal Terbaik dan Aktor Pembantu Terbaik. Kesemua anugerah tersebut adalah dari Festival Filem Malaysia ke-24.

Sebuah filem bertemakan aksi komedi arahan Ahmad Idham yang ditayangkan di pawagam pada 14 Januari 2010. Dikatakan sebagai filem parodi filem Remp-It arahan pengarah yang sama, filem ini telah mengaut keuntungan yang luar biasa apabila menerima pendapatan sebanyak RM 7.7 juta.

Dibintangi oleh Shaheizy Sam, Intan Ladyana, Yana Shamsuddin dan Along Cham ini merupakan filem yang mengupas budaya mat rempit atau samseng jalanan di Malaysia secara santai. Kejayaan filem ini mendorong pihak produksi menghasilkan sequel iaitu Adnan Semp-it 2, Adnan Semp-it 3 & Adnan Semp-it Sawadikap. Selain itu juga terdapat filem ‘spin-off’ berdasarkan daripada filem ini iaitu Wawa Semput.

Sebuah filem komedi seram arahan pengarah baru dalam dunia perfileman, Ismail Bob Hashim dan lakonan mantap pelakon Shaheizy Sam, Angah Raja Lawak, dan Azad Jasmin. Mengisahkan 3 sahabat yang terjebak dalam permainan judi nombor ekor sehinggakan sanggup berjumpa dengan bomoh untuk mendapatkan nombor ekor.

Filem ini telah berjaya mencipta sejarah dalam industri perfileman Malaysia apabila menjadi filem tempatan pertama yang jumlah kutipannya mencecah paras RM8 juta iaitu RM8.15juta, mengatasi rekod filem Adnan Semp-it. Kejayaan filem Ngangkung dicatatkan dalam Malaysian Book of Records sebagai “Filem Box-Office Tertinggi 2010” untuk edisi tahun 2011.


Reaksi Awal Filem Black Panther, Rata-Rata Pengkritik Beri Maklumbalas Positif!

Pihak Marvel Studio telah menayangkan filem Black Panther secara eksklusif di majlis tayangan perdana filem superhero berkenaan pada malam semalam di Los Angeles. Rata-rata pengkritik yang menghadiri tayangan perdana tersebut memberikan maklumbalas yang cukup positif terhadap filem terbaru Marvel ini.

Review rasmi filem Black Panther telah dikenakan embargo dan tidak akan dikeluarkan sehingga 6 Februari ini. Bagaimanapun, rata-rata pengkritik yang hadir memberi reaksi tanpa spoiler filem Black Panther. Anda boleh lihat reaksi-reaksi mereka dibawah.

#BlackPanther is hands down my FAVORITE @Marvel movie so far! Also, the women in this movie KICK ASS!!! Freaking spectacular! pic.twitter.com/0So83tUt1z
— Jenna Busch-Henderson (@JennaBusch) January 30, 2018

.#BlackPanther is phenomenal to say the least! All cylinders from direction, acting, production design, costumes and action are Aces!!!
— Wilson – BFTV (@WMorales_BFTV) January 30, 2018

BLACK PANTHER is incredible, kinetic, purposeful. A superhero movie about why representation & identity matters, and how tragic it is when those things are denied to people. The 1st MCU movie about something real; Michael B. Jordan’s Killmonger had me weeping and he’s the VILLAIN
— jen yamato (@jenyamato) January 30, 2018

It's time to go. I'm so excited. I'll never be the same. #BlackPantherSoLit
— Joelle Monique ✍🏾 (@JoelleMonique) January 30, 2018

Black Panther is epic on the outside, but powerful and intimate on the inside. It feels totally different from the rest of MCU in the best possible ways. pic.twitter.com/tJNQJF19wb
— Germain Lussier (@GermainLussier) January 30, 2018

#BlackPanther: in a word, wow.
— Borys Kit (@Borys_Kit) January 30, 2018

Black Panther diarahkan oleh Ryan Coogler dan diterbitkan oleh  Kevin Feige bersama-sama Louis D’Esposito, Victoria Alonso, Nate Moore, Jeffrey Chernov manakala Stan Lee bertindak selaku penerbit eksekutif.

Selain Chadwick Boseman yang akan membawa watak T’Challa aka Black Panther, filem ini turut dibintangi oleh Michael B. Jordan, Lupita Nyong’o, Danai Gurira, Martin Freeman, Daniel Kaluuya, Letitia Wright, Winston Duke, Angela Bassett, Forest Whitaker serta Andy Serkis.

Black Panther yang akan ditayangkan pada 15 Februari ini?


THE FLASH: Ben Affleck Gembira Dapat Lakonkan Semula Watak Batman

Ramai peminat tahu bahawa Ben Affleck bersedia untuk mengulangi peranan Batman dalam filem The Flash arahan Andy Muschietti, dan kini, pelakon itu berbicara mengenai keputusannya untuk kembali menyarung sut Dark Knight dan pengalamannya sewaktu menjalani penggambaran Justice League

Dalam wawancara dengan Variety baru-baru ini, Affleck mengatakan dia sangat gembira walaupun sebelum ini berhadapan dengan pengalaman yang cukup sukar.

“Ini adalah cara yang sangat baik untuk kembali kerana pengalaman sebelum sangat sukar,” ujar Affleck kepada Variety.

“Saya menikmati hari-hari yang senang. Saya suka Ezra [Miller] dan saya berpeluang berjumpa Jason [Momoa], yang sudah berada di UK untuk penggambaran Aquaman.” Affleck sempat bergurau yang dia mungkin disaman sekiranya mengesahkan penglibatannya dalam filem terbaru DC itu. 3.

Tidak dinafikan Affleck – dan sebilangan besar rakan pelakonnya – mempunyai masa yang cukup sukar semasa menjalani penggambaran Justice League dibawah Joss Whedon, yang menggantikan tempat Zack Snyder. Selain itu juga, dia turut mengalami beberapa masalah peribadi.

Dan, ketika dia dapat kesempatan untuk kembali dan merakamkan beberapa adegan tambahan untuk “Synder Cut” baru-baru ini, dia dengan jelas menikmati kesempatan yang diberikan untuk menyarung semula sut dalam situasa atau keadaan yang lebih baik.

The Flash menampilkan Ezra Miller yang kembali meneruskan peranannya sebagai Barry Allen/ The Flash. Watak Speedster itu pertama kali muncul dalam DCEU menerusi filem Batman v Superman: Dawn of Justice, Justice League dan Zack Snyder’s Justice League. Miller juga membuat penampilan cameo dalam siri crossover The CW, Crisis on Infinite Earths.

Perincian lebih lanjut mengenai plot filem ini masih belum didedahkan, tetapi dikhabarkan filem terbaru itu akan berdasarkan komik ‘Flashpoint’ karya Geoff Johns dan Andy Kubert. Peminat mula berspekulasi bahawa Warner Bros. dan DC Films mungkin akan menggunakan plot komik tersebut itu membetulkan kontinuiti francais DCEU.

Menyertai Miller adalah Kiersey Clemons sebagai Iris West, Maribel Verdú sebagai Nora Allen, Calle sebagau Supergirl, dan Ron Livingston sebagai Henry Allen. Telah disahkan bahawa Michael Keaton dan Ben Affleck akan kembali meneruskan peranan mereka sebagai Batman dalam filem akan datang.

The Flash dijadualkan tayangan pada 4 November 2022.

Strim Zack Snyder’s Justice League (2021)


Diana Danielle Mahu Kembali Berlakon

Pelakon Diana Danielle menyuarakan hasratnya untuk kembali beraksi di layar perak setelah lima tahun tidak terlibat dengan sebarang filem.

“Saya sangat rindu kembali berlakon filem kerana sejak dulu, saya memang meminati bidang ini. Kali terakhir kira-kira lima tahun lalu menerusi Kami Histeria pada tahun 2014.

“InsyaAllah tahun depan saya akan terbabit dengan projek filem baru. Biarpun belum dapat berkongsi butiran lanjut mengenai filem itu, apa yang dapat saya katakan, sudah lama saya ingin bekerjasama dengan pengarahnya,” Diana Danielle

Walaupun sudah lama tidak berlakon filem, namun pelakon Evolusi KL Drift ini masih aktif berlakon drama dan terbaru dia baru sahaja muncul dengan drama adaptasi berjudul Coffee Prince

Pada bulan September lalu, pelakon berusia 26 tahun ini telah dinobat sebagai Pelakon Pembantu Wanita Terbaik di Festival Filem Malaysia ke-29 (FFM 29) menerusi lakonannya dalam filem “Hanyut” arahan U-Wei Hj Saari.

Dalam perkembangan lain, isteri kepada pelakon dan pengarah Farid Kamil ini telah dilantik sebagai Pengerusi Dewan Perniagaan Artis dan Selebriti Malaysia sejak bulan Ogos lalu dengan matlamat untuk menghimpunkan selebriti yang mempunyai minat dan kesungguhan untuk bergiat dengan lebih serius dalam perniagaan berskala besar.

Antara selebriti lain yang sudah mendaftar sebagai ahli tetap adalah suaminya, Bront Palarae, Hazama, Hafiz Suip, Akim Ahmad, Stacy, Wan Hanafi Su dan Soffi Jikan.


The Best Moment to Quit Your Job Hanya Di Saluran Lifetime Asia Astro CH 709

Title: The Best Moment to Quit Your Job
Director: Jun Jung-Hwa
Release Date: 10 December 2017 @ Sunday at 8PM
Running Time: 1 hour
Channel: Lifetime Asia (Astro Ch 709)
Production Company: A+E Networks Korea
Cast: Ko Won-Hee, Lee Chung-Ah, Jei Kim, Jung Yeon Joo, Ko Kyung-Pyo

Drama Korea bersiri ini mengisahkan 5 wanita yang baru memulakan kerjaya masing-masing dan berhadapan dengan pelbagai cabaran yang perlu dihadapi mereka diawal karier mereka. t

The Best Moment to Quit Your Job ini dibintangi oleh Ko Won-Hee, Lee Chung-Ah, Jei Kim, Jung Yeon Joo, dan Ko Kyung-Pyo dan bakal menemui penonton pada 10 Disember 2017 di saluran Lifetime Asia (Astro CH 709) jam 8 malam setiap hari Ahad.

Kepada peminat-peminat drama Korea, jangan lupa saksikan drama terbaru ini nanti


Afifah Nasir Nafi Kontroversi ‘Karaoke’ Jejas Kerjayanya

Walaupun pernah terpalit dengan kontroversi yang berlaku tidak lama dahulu, pelakon Afifah Nasir memberitahu dia kini sudah meneruskan kehidupannya seperti biasa dan tidak akan mengungkit lagi kisah lalu mengenai kontroversi yang terjadi pada dirinya itu.

Meskipun terdapat gosip yang mengatakan kontroversi tersebut telah menjejaskan kerjayanya dengan teruk, namun adik kepada pelakon Anzalna Nasir ini menyangkal dakwaan tersebut. Beliau menyatakan demikian semasa ditemubual oleh wartawan Sinar Harian

“Saya tidak merasakan kerjaya terjejas selepas kejadian tersebut kerana semuanya masih berjalan seperti biasa baik sebelum mahupun selepas kejadian. Tak perlulah saya nak tunjuk kat semua orang yang saya sedang bekerja semata-mata nak tutup mulut orang.
“Kerjaya saya berjalan dengan lancar, malah tawaran-tawaran yang telah dipersetujui lebih awal sebelum kejadian itu juga pun tetap diteruskan tanpa sebarang masalah,” – Afifah Nasir

Tambahnya lagi, dia kini tidak mahu memikirkan soal lain dan hanya mahu fokus pada kerjaya lakonannya sahaja buat masa ini.

Terdahulu, Afifah terpalit dengan kontroversi yang menggemparkan industri seni tanah air apabila dia dikatakan kantoi keluar bersama dengan pelakon dan penyanyi Aliff Aziz di sebuah pusat karaoke selepas isteri Aliff, Bella Astillah menyerbu pusat hiburan itu ketika masih dalam pantang.

Selepas insiden itu, Aliff tampil membuat pengakuan bersalah dan memohon maaf kepada isteri dan seluruh peminatnya atas kesilapan yang dilakukannya.

Sementara itu, bercerita lanjut mengenai perkembangan terbarunya, Afifah bakal muncul dengan dua buah drama terbaru iaitu “Chor & Chah” musim kedua dan drama 70 episod berjudul “Syurga Yang Kedua“.


Apa Yang Kita Tahu Selepas Menonton Official Trailer Polis Evo

Dua hari lepas Astro Shaw melancarkan trailer rasmi filem terbitan Tayangan Unggul, Polis Evo. Filem yang bakal ditayangkan pada 17 September ini. Filem yang dibintangi oleh beberapa pelakon terkenal tanah air antaranya Shaheizy Sam, Zizan Razak dan Nora Danish mengisahkan dua orang anggota polis yang sedang dalam misi memburu pengedar dadah disebuah negeri di Pantai Timur.

Selepas menonton trailer Polis Evo, kami benar-benar teruja untuk menontonnya nanti di pawagam. Bukan sebab pelakonnya sahaja tapi apabila melihat jalan cerita dan aksi yang ditunjukkan dalam trailer itu, Nampak berbeza dari filem aksi melayu yang lain. Sebab apa kami rasakan berbeza? :-

Sepanjang kami menonton filem-filem melayu, rasanya filem Polis Evo adalah filem pertama yang menampilkan pasukan khas polis apabila memburu penjenayah. Ya filem Gerak Khas turut menampilkan pasukan khas polis, tetapi tidak seperti filem ini, Polis Evo bukan sahaja menampilkan pemakaian sebenar pasukan khas polis malah, taktikal dan senjata taktikal polis turut diterapkan sama.

Kita tengok nanti filem ini nanti bagaimana Shaheizy Sam dan Zizan beraksi dengan memakai pakaian dan senjata taktikal polis nanti.

Sepanjang kami menonton trailer filem ini, kami dapat rasakan filem ini penuh dengan aksi tembak – menembak, bertempur dan kejar mengejar. Tapi sebenar kami ingin melihat bagaimana nanti anggota polis bertempur dengan penjenyah, terutamanya Shaheizy Sam dan Zizan Razak, diharap aksinya tidak seperti filem Gerak Khas

Serang polis di hospital, bertempur dengan polis, menculik ahli keluarga polis, bijak memerangkap polis itu yang kami dapat simpulkan dalam trailer filem Polis Evo. Jadi kami dapat rasakan yang villain dalam filem ini sangat ‘badass’ berbanding villain dalam filem tempatan yang lain.

Bila lagi nak tengok filem ala-ala Lethal Weapon, Bad Boys dan Rush Hour versi tempatan. Filem melayu sudah terlampau banyak yang bergenre cinta, gangster dan seram. Walaupun Malaysia ada juga filem ‘buddy cop’  Romeo Kota, tapi Polis Evo dijangka lagi meletup dari filem tersebut.

Ok itu sekadar review apabila menonton trailer. Kalau kita nak tahu filem ini sehebat trailer nya, kita tunggu 17 September nanti. Diharap filem ini mampu memberi impak besar kepada industri filem tempatan.


Apabila Si Ibu Tubuhkan Pasukan ‘E-Sport’ Untuk Tewaskan Anaknya, Saksikan Mother Gamer 15 Oktober Ini

Seorang ibu pasti tidak mahu anaknya leka dengan permainan video, tetapi jika sudah mencuba pelbagai cara namun gagal untuk menghentikan minat seorang remaja, menubuhkan pasukan e-sukan adalah jalan terakhir.

Itulah sedikit gambaran dari filem Thailand berjudul Mother Gamer yang akan ditayangkan dipawagam 15 Oktober ini.

Mother Gamer berkisar tentang seorang ibu tunggal yang mendapati anak lelaki remajanya, iaitu seorang pelajar pintar dan cemerlang di sekolah, menyertai sebuah pertandingan e-sukan. Kecewa dengan tindakan itu, dan tidak mahu anaknya memilih bidang permainan video sebagai karier. Dia kemudiannya menubuhkan pasukannya sendiri bagi menewaskan anaknya dalam pertandingan yang sama, dengan harapan dapat menghentikan minat anaknya terhadap permainan video.

Diarahkan Yanyong Kuruaungkoul, Mother Gamer dibintangi pelakon seperti Phiyada Jutharattanakul, Lapat Ngamchaweng, Tonhon Tantivejakul, dan Weeraya Zhang.


Pelakon Lee Seo Won Mengaku Lakukan Serangan Seksual

Pelakon filem Man of Will, Lee Seo Won telah mengaku salah atas perbuatannya yang melakukan serangan seksual dan ugutan jenayah terhadap seorang seorang selebriti wanita awal tahun lalu. Menurut laporan dari Soompi, pelakon tersebut turut mengacukan senjata kepada selebriti tersebut.

Menurut penguam pelakon tersebut, insiden tersebut jelas apabula terdapat bukti DNA dalam kes yang berlaku.

“Kerana terdapat bukti DNA ditemui dalam kes ini dan kerana insiden ini berlaku, tiada ruang untuk memberikan alasan atau menafikannya.”

Bagaimanapun peguam itu berkata defendan tidak dapat mengingati apa-apa mengenai insiden itu di mana ia telah terbukti apabila mangsa telah menyatakan Lee Seo Won tidak berada dalam keadaan waras (kerana mabuk).

Mahkamah kemudian meminta peguam itu mengesahkan pengakuan anak guamnya, di mana ia telah disahkan.

Pada masa sama. peguam itu merayu agar hukuman terhadap defenden dikurangkan berikutan ketika insiden berlaku dia berada dalam keadaan tidak waras.


TV Spot Terbaru Filem Seram IT

Warner Bros. Pictures dan New Line Cinema telah mengeluarkan dua TV Spot terbaru filem seram IT. Filem yang diadaptasikan dari novel karya Stephen King terbitan tahun 1986 mengisahkan sekumpulan kanak-kanak berhadapan dengan badut jahat yang dikenali sebagai Pennywise. Pennywise merupakan jelmaan syaitan yang memburu dan membunuh kanak-kanak sejak berkurun yang lalu.

Filem yang dibintangi Bill Skarsgård sebagai Pennywise serta pelakon-pelakon lain seperti Jaeden Lieberher, Jeremy Ray Taylor, Sophia Lillis, Finn Wolfhard, Wyatt Oleff, Chosen Jacobs, Jack Dylan Grazer dan Nicholas Hamilton bakal menemui penonton di Malaysia pada 7 September ini.

TV Spot 2 – Stay Together


Netflix Dedahkan Poster Terbaru The Witcher

Netflix telah melancarkan poster terbaru siri yang dinantikan, The Witcher yang memberikan tumpuan kepada watak-watak utama. Anda boleh lihat poster tersebut dibawah.

The Witcher diadaptasikan dari buku berjudul sama karya Andrzej Sapkowski. Ia mengisahkan tentang Geralt of Rivia, pemburu raksasa yang berjuang untuk mencari tempatnya dimana manusia telah dibuktikan lebih jahat dari raksasa.

Tetapi takdir telah membawanya menemui ahli sihir yang berkuasa dan seorang puteri yang menyimpan rahsia merbahaya. Ketiga-tiga mereka kemudiannya bersama-sama mengembara di Benua yang semakin tidak menentu.

Siri televisyen ini dibintangi bekas pelakon filem Man of Steel, Henry Cavill yang akan membawakan peranan utama siri tersebut sebagai Geralt of Rivia, Freya Allan sebagai Princess Ciri dan Anya Chalotra sebagai Yennefer of Vengerberg. The Witcher akan bersiaran di platform penstriman video Netflix pada 20 Disember ini.


“Mine” Capai Rating Tertinggi Setakat Ini

Rating drama tvN Mine telah melonjak ke tahap tertinggi setakat ini.

Menurut Nielsen Korea, episod terbaru drama tersebut telah merekodkan purata rating sebanyak 9.5 peratus, sekaligus menduduki tangga pertama dalam slot waktunya di semua rangkaian kabel, serta mencipta rekod peribadi drama tersebut.

Sementara itu, episod kedua drama TV Chosun Love (ft. Marriage and Divorce) 2 menyaksikan sedikit peningkatan berbanding episod perdana dengan merekodkan purata rating sebanyak 5.1 peratus.

Love (ft. Marriage and Divorce) 2

Selepas mencapai rating tertinggi dalam sejarah rangkaian MBN, rating drama Bossam: Steal the Fate nampaknya sedikit menurut apabila episod terbaru mencatatkan purata rating sebanyak 8.0 peratus.

Akhir sekali, drama KBS 2TV Revolutionary Sisters terus mengekalkan penguasaannya dengan menjadi program televisyen yang paling penonton di semua saluran pada siaran hari Ahad. Episod terbaru sekali lagi berjaya melepasi angka 30 peratus dengan mencatatkan purata rating sebanyak 28.4 peratus dan 31.5 peratus untuk dua bahagiannya.

Mine boleh di strim di Netflix.


ZACK SNYDER’S JUSTICE LEAGUE to premiere 18 March on HBO GO

HBO Max announced today that the Warner Bros. Pictures and DC full-length Max Original feature film ZACK SNYDER’S JUSTICE LEAGUE will premiere on the platform on THURSDAY, MARCH 18. The announcement came with the debut of three new teaser posters. The release of ZACK SNYDER’S JUSTICE LEAGUE will be supported across WarnerMedia and DC platforms, including a soundtrack release on WaterTower Music, a curated collection from Warner Bros. Consumer Products available exclusively at DC Shop at https://shop.dccomics.com/, and a first-of-its-kind, immersive, at-home dining experience in the US and UK with Wonderland at Home (Wonderlandathome.com).

The company also announced the first wave of International launches for ZACK SNYDER’S JUSTICE LEAGUE. Concurrent with the premiere on HBO Max in the U.S., the DC film will be available exclusively on HBO services in Europe across the Nordics, Central Europe, Spain, and Portugal as well as on the HBO GO service in Asia.

In Latin America the title will premiere exclusively on HBO Max when the service launches in the region later this year. Details on additional international release dates and plans will be announced as soon as they are available.

HBO territories in the Nordic region – Sweden, Denmark, Norway and Finland
HBO territories in Central Europe – Hungary, Romania, Bulgaria, Czech Republic, Slovakia, Bosnia & Herzegovina, Macedonia, Serbia, Slovenia, Poland, Montenegro and Croatia
HBO GO territories in Asia – Indonesia, Malaysia, Philippines, Singapore, Thailand, Vietnam, Hong Kong, Taiwan

HBO territories in the Nordic region

In ZACK SNYDER’S JUSTICE LEAGUE, determined to ensure Superman’s (Henry Cavill) ultimate sacrifice was not in vain, Bruce Wayne (Ben Affleck) aligns forces with Diana Prince (Gal Gadot) with plans to recruit a team of metahumans to protect the world from an approaching threat of catastrophic proportions.

The task proves more difficult than Bruce imagined, as each of the recruits must face the demons of their own pasts to transcend that which has held them back, allowing them to come together, finally forming an unprecedented league of heroes.

Now united, Batman (Affleck), Wonder Woman (Gadot), Aquaman (Jason Momoa), Cyborg (Ray Fisher) and The Flash (Ezra Miller) may be too late to save the planet from Steppenwolf, DeSaad and Darkseid and their dreadful intentions.


Disney Lancarkan Trailer Pertama Jungle Cruise

Walt Disney Studios telah melancarkan trailer pertama filem Jungle Cruise, adaptasi dari permainan popular di taman tema Disney Park. Anda boleh saksikan trailer tersebut dipemain video dibawah.

Filem ini mengisahkan tentang Captain Frank lakonan Dwayne Johnson dan adik beradik Houghton (lakonan Emily Blunt dan Jack Whitehall) dalam misi mencari pohon misteri yang mempunyai kuasa untuk menyembuh. Pengembaraan mereka penuh mencabar apabila terpaksa berhadapan dengan haiwan liar serta pasukan ekpedisi dari Jerman dan juga penjahat misteri lakonan Edgar Ramirez.

Diarahkan oleh Jaume Collet-Serra dan skrip oleh oleh J.D Payne, Patrick McKay serta Michael Green, Jungle Cruise turut dibintangi pelakon-pelakon lain seperti Jack Whitehall, with Jesse Plemons, dan Paul Giamatti.

Jungle Cruise akan berlayar ke pawagam pada 24 Julai 2020


Saksikan Trailer Filem Seram Saint Maud Yang Agak Dark

A24 telah melancarkan trailer rasmi filem psikologikal seram berjudul Saint Maud lakonan Morfydd Clark dan Jennifer Ehle. Filem ini akan pernah ditayangkan di Festival Filem Antarabangsa Toronto pada September yang lalu dan akan ditayangkan di Amerika Syarikat pada 27 Mac 2020.

Anda boleh saksikan trailer dipemain video dibawah.

Saint Maud meneroka kepercayaan, kegilaan dan penyelamatan dalam  dunia yang telah rosak. Maud seorang jururawat yang taat, telah menjadi obses untuk menyelamatkan jiwa pesakitnya, tetapi kuasa kejahatan dan kisah lampaunya yang penuh dosa telah mengancam usahanya.

Morfydd Clark memainkan peranan utama sebagai Maud, manakala Jennifer Ehle sebagai Amanda. Mereka turut dibantu beberapa pelakon lain seperti Lily Knight, Lily Frazer, Turlough Convery, Rosie Sansom , Marcus Hutton, Carl Prekopp dan Noa Bodner.

Saint Maud ditulis dan diarahkan oleh Ross Glass.


Trailer Antarabangsa ‘Monster Hunter’ Berikan Pandangan Pertama Ron Perlman, Palico & Banyak Lagi

Filem terbaru Sony Pictures, Monster Hunter akan dilancarkan pada 25 Disember ini, dan bakal ditayangkan dalam masa terdekat di pasaran China.

Bagi merancakkan promosi, Sony telah mengeluarkan dua trailer antarabangsa pada minggu ini, menampilkan pandangan pertama Ron Perlman sebagai Admiral serta Palico. Anda boleh saksikan trailer dipemain video dibawah.

Monster Hunter diinspirasikan dari permainan video popular keluaran Capcom, dan plot filem berbeza dari versi permainan video. Dalam filem tersebut, Artemis dan pasukan tentera elitnya dibawa ke kawasan yang penuh dengan rasaksa merbahaya. Dia dan unitnya akan bekerjasama dengan pemburu misteri dimana mereka semua cuba untuk menewaskan kesemua raksasa dan keluar dari kawasan tersebut.

Milla Jovovich akan memainkan peranan sebagai Captain Natalie Artemis dan akan mengunakan Great Sword ‘The Giant Jawblade’ manakala Tony Jaa sebagai The Hunter yang mengunakan busur Great Hunter.

Filem ini diarahkan oleh Paul W.S. Anderson (Mortal Kombat, Resident Evil, Event Horizon). Anderson turut bertindak selaku penerbit bersama-sama Robert Kulzer, Martin Moszkowicz, Jeremy Bolt, dan Dennis Berard.


Jaimie Alexander Akan Kembali Sebagai Lady Sif Dalam Filem Thor: Love And Thunder

Sebagai salah seorang rakan seperjuangan Thor dalam dua filem awal, ketiadaan Lady Sif dalam filem Thor: Ragnarok dan Avengers: Endgame menimbulkan persoalan dan kekecewaan dikalangan peminat.

Ketiadaannya dalam filem terdahulu bukanlah disebabkan disisih oleh Marvel Studios, sebaliknya ia berpunca kepada masalah jadual penggambaran pelakonnya, Jaime Alexander yang pada ketika itu sedang memberi komitmen pada siri televisyen Blindspot.

Dalam perkembangan terbaru, laman We Got This Covered memberikan sedikit berita gembira kepada peminat-peminat Marvel terutamanya yang meminati francais Thor. Alexander dikhabarkan akan kembali membawakan wataknya sebagai Lady Sif dalam Thor: Love and Thunder, dan karakter akan memainkan peranan penting dalam membantu Jane dan Valkyrie melindungi New Asgard.

Kali terakhir Lady Sif membuat penampilan dalam dunia sinematik MCU menerusi filem Thor: The Dark World pada tahun 2013. Watak itu kemudiannya membuat kemunculan dalam beberapa episod Agents of S.H.I.E.L.D. pada tahun yang sama.

Namun, kesibukan jadual penggambaran pelakonya, Lady Sif tidak muncul dalam MCU. Kevin Feige pernah memberikan sebab ketiadaannya dalam MCU dimana dia telah dihalau keluar dari Asgard oleh Loki – yang ketika itu menyamar sebagai Odin – kerana bimbang dia akan mencabar taktha Odin.

Besar kemungkinan, ketiadaann Lady Sif dalam Thor: Ragnarok dan Avengers: Endgame akan diperjelaskan dalam filem Thor: Love and Thunder yang akan ditayangkan pada 5 November 2021. Chris Hemsworth, Tessa Thompson dan Natalie Portman akan kembali meneruskan watak masing-masing dengan Taika Waititi sebagai pengarah.

Teruja dengan kepulangan Lady Sif dalam MCU? Kongsikan pendapat anda.


The Eternals: Kostum Thena, Sersi, & Phastos Didedahkan Kepada Umum

Terima kasih kepada Mail Online kerana memberikan gambar-gambar terbaru dari set penggambaran filem Marvel akan datang iaitu The Eternals. Gambar tersebut memaparkan pandangan pertama sut yang dipakai karakter Thena (Angelina Jolie), Sersi (Gemma Chan), dan Phastos (Brian Tyree Henry).

Walaupun agak kabur, peminat sekurang-kurangnya boleh mendapat gambaran kostum yang akan ditunjukkan dalam filem akan datang. Anda boleh saksikannya dibawah.

The Eternals dibintangi pelakon seperti Angelina Jolie dan Richard Madden yang akan memainkan peranan utama sebagai Thena dan Ikaris. Mereka akan turut disertai, Kumail Nanjiani sebagai Kingo, Lauren Ridloff sebagai Makkari, Brian Tyree Henry sebagai Phastos, Salma Hayek sebagai Ajak,  Lia McHugh sebagai Sprite, Ma Dong Seok  sebagai Gilgamesh, Gemma Chan sebagai Sersi, Barry Keoghan sebagai Druig dan Kit Harrington sebagai The Black Knight / Dane Whitman.

Setakat ini plot filem masih lagi tidak diketahui, berkemungkinan The Eternals akan berlatarbelakangkan kota purba Babylon yang wujud ribuan tahun dahulu.

Filem ini diarahkan oleh Chloe Zhao berdasarkan skrip yang ditulis oleh Matthew K. Firpo dan Ryan Firpo. Marvel Studios telah menetapkan tarikh tayangan The Eternals pada 6 November tahun hadapan.


DISNEY+ HOTSTAR UMUM PELANCARAN MUSIM 4 CLUB MICKEY MOUSE, TERBITAN AKSI LANGSUNG ORIGINAL PERTAMA YANG AKAN DISIARKAN DI MALAYSIA DAN ASIA TENGGARA

Disney+ Hotstar hari ini mengumumkan, Musim 4 Club Mickey Mouse Malaysia merupakan terbitan aksi langsung Original pertama yang akan disiarkan di Malaysia dan Asia Tenggara. Dengan penerbitan dan penggambaran penuh di Malaysia, rancangan aneka ragam bagi seisi keluarga ini dijadualkan untuk tayangan perdana eksklusif di platform penstriman Disney+ Hotstar tidak lama lagi. Musim terbaharu ini bukan sahaja akan menampilkan lima Mouseketeer yang asal (Wafiy, Erissa, Gabriel, Faiz dan Ellya), tetapi juga dua wajah baharu.

Turut menyertai barisan artis tersebut sebagai Ketua Mouseketeer baharu ialah Eric Lau Lofstedt, 22, yang mencipta nama sebagai pemenang empat kali Pingat Emas Wushu Antarabangsa KL. Warga Malaysia lahiran Sweden yang berasal dari Melaka ini menyemarakkan lagi keterujaan musim baharu dengan kemahiran parkour serta keakrabannya dengan ahli-ahli Mouseketeer lain sebagai ketua kumpulan mereka.

Di samping itu, Melynna Rose, 14 dari Wizards of Warna Walk Disney bakal membuat penampilan julung kali sebagai Mouseketeer paling muda. Selaku pemenang Club Mickey Mouse Star Search pada August 2020, Melynna memiliki pengalaman selama tujuh tahun dalam bidang nyanyian dan teater yang diterapkan begitu mudah ke dalam persembahannya.

Ahmad Izham Omar, Pengarah Eksekutif Kandungan & Kreatif, Disney+ Hotstar, Asia Tenggara berkata, “Club Mickey Mouse Malaysia bukan sahaja menikmati kejayaan memberangsangkan bagi tiga musimnya, tetapi diiktiraf untuk nilai hiburannya yang tinggi. Kami berbangga bahawa Musim 4 yang difilemkan sebelum pelaksanaan sekatan COVID-19, dijalankan dengan barisan artis dan kru yang semuanya dari Malaysia. Malahan, ia akan menjadi terbitan aksi langsung Original pertama yang bakal disiarkan di Malaysia dan Asia Tenggara. Kami teruja untuk mengumumkan lebih lagi pelancaran terbitan Original tidak lama lagi.”

Tambah beliau lagi, “Kami amat teruja dengan penyertaan Eric sebagai Ketua Mouseketeer baharu dalam Musim 4 Club Mickey Mouse. Semangat positif dan kreativiti beliau telah membawa dinamik baharu kepada pasukan Mouseketeer. Kami juga tidak sabar untuk memperkenalkan Melynna sebagai Mouseketeer yang paling muda, dengan bakat vokalnya yang cukup mantap walaupun berusia muda. Kedua-dua personaliti ini merupakan tambahan menarik kepada Mouseketeer, dan kami yakin para peminat akan menghayati nafas baharu yang dibawa oleh mereka.”

Eric Lau Lofstedt berkata, “Saya tidak sangka, pergerakan parkour saya di media sosial akhirnya akan membawa saya kepada watak Ketua Mouseketeer di pertunjukan Club Mickey Mouse yang ikonik. Musim baharu ini sarat dengan permainan, lagu, tarian dan banyak aksi  ‘backflip’! Saya berbesar hati dapat bergandingan dengan barisan penghibur berbakat ini yang telah menjadi kawan saya, dan saya tidak sabar untuk berkongsi keseronokan kami dengan para peminat.”

Melynna Rose berkongsi, “Zaman kanak-kanak saya tidak terpisah daripada rancangan Disney dan sukar hendak percaya saya kini telah menjadi salah seorang ahli persembahan Club Mickey Mouse. Saya mendapat sambutan yang mesra sejak hari pertama dan telah belajar banyak perkara dari Mouseketeer lain yang begitu peramah. Kami telah bekerja keras untuk menjadikannya satu pertunjukan yang menakjubkan, dan mula menghitung hari untuk berkongsi musim mengujakan ini dengan para peminat.

Club Mickey Mouse telah menghiburkan kanak-kanak dari generasi ke generasi dengan barisan muzik, komedi, permainan serta penampilan tetamu selebriti. Musim 1 hingga 3 kini kini tersedia untuk penstriman di Disney+ Hotstar, manakala episod-episod baharu Musim 4 akan disiarkan setiap minggu, dengan setiap episod memaparkan tema dan muzik yang asli dan berlainan.

Pengguna boleh melanggan perkhidmatan Disney+ Hotstar menerusi DisneyPlusHotstar.my atau memuat turun aplikasi Disney+ Hotstar pada peranti Android atau iOS untuk menikmati penstriman dengan RM54.90 selama tiga bulan. Di samping itu, pelanggan Astro Movies Pack boleh mengaktifkan hak istimewa mereka di astro.com.my/Disney dan mula menikmati rancangan kegemaran mereka di Disney+ Hotstar. Pakej khas dengan Disney+ Hotstar juga tersedia untuk pelanggan Astro lain di astro.com.my/Disney.

Tarikh pelancaran Musim 4 Club Mickey Mouse di Disney+ Hotstar akan diumumkan tidak lama lagi. Ikuti @clubmickeymousemy dan @disneyplushotstarmy di Instagram untuk maklumat lebih lanjut.


Netflix Lancar Trailer “I Am Not Okay With This” Lakonan Sophia Lillis

Netflix telah melancarkan trailer rasmi siri adaptasi terbaru berjudul I Am Not Okay With This lakonan Sophia Lillis yang memainkan peranan sebagai seorang remaja yang mengalami kesukaran untuk menyesuaikan diri dengan abiliti luarbiasa yang dimilikinya.

I Am Not Okay With This

I Am Not Okay With This

Berdasarkan grafik novel karya Charles Forsman berjudul sama, siri terbaru ini akan membuat debut pada 26 Februari ini. Anda boleh saksikan trailer tersebut dipemain video dibawah.

I Am Not Okay With This akan memaparkan kisah seorang remaja bernama Sydney yang menghadapi kesukaran dan kesulitan di sekolah tinggi, berhadapan dengan karenah keluarga, seksualiti dan kuasa misteri yang semakin bangkit dalam dirinya. Sydney digambarkan sebagai seorang gadis yang canggung dan pintar dengan memiliki humor, serta cerdas. Walaupun Sydney melihat dirinya sebagai seorang gadis biasa, namun begitu, abiliti telekinetik yang ditemui dalam dirinya bakal memberikan masalah kepadanya.

I Am Not Okay With This

Siri adaptasi ini dibintangi Sophia Lillis sebagai Sydney dan Wyatt Oleff sebagai Stanley Barber. Turut menyertai barisan pelakon adalah Kathleen Rose Perkins sebagai Maggie, Sofia Bryant sebagai Dina, Aidan Wojtak-Hissong sebagai Liam, dan Richard Ellis sebagai Brad Lewis.

I Am Not Okay With This dicipta Jonathan Entwistle (The End of the F***ing World) yang turut bertindak sebagai penerbit bersama-sama penerbit Stranger Things, Shawn Levy, Dan Cohen dan Josh Barry.

I Am Not Okay With This

The End of the F***ing World


“The Witch: Part 2. The Other One” Lepasi 1 Juta Penonton Dalam Tempoh 4 Hari Tayangan

The Witch: Part 2. The Other One telah mendominasi carta box office Korea Selatan sejak ia ditayangkan di pawagam awal minggu lalu.

The Witch: Part 2. The Other One

Sekuel filem popular tahun 2018 The Witch: Part 1. The Subversion itu mengisahkan seorang gadis muda yang terselamat dari kemalangan yang menyebabkan sebuah makmal rahsia musnah. Walaupun dia berjaya melarikan diri dari makmal tersebut, pengalaman pahitnya masih menghantuinya, kerana terdapat banyak pihak yang bertekad untuk menangkapnya atas motif yang berbeza.

The Witch: Part 1. The Subversion

Menurut Majlis Filem Korea, The Witch: Part 2. The Other One secara rasmi telah melepasi angka 1 juta penonton pada 18 Jun, empat hari selepas tayangan perdananya pada 15 Jun.

The Witch: Part 2. The Other One

Ia merupakan pencapaian yang lebih cepat berbanding filem sebelumnya, dimana ia mengambil masa selama enam hari untuk mencapai angka 1 juta penonton pada tahun 2018.

Selain itu, The Witch: Part 2. The Other One turut mengungguli carta box office Korea Selatan sejak tayangannya pada 15 Jun, walaupun menghadapi saingan sengit daripada hit blockbuster The Outlaws 2 (“The Roundup”) dan filem pemenang anugerah Broker.

The Witch: Part 2. The Other One


“The Penthouse 2” Terus Kuasai Rating Hari Minggu, “Revolutionary Sisters” Memulakan Episod Pertama Dengan Rating Atas 20%

Drama 100 episod “Revolutionary Sisters” memulakan episod pertama dengan langkah kanan.

Menurut Nielsen Korea (via Soompi), drama misteri thiller, romantik komedi itu membuka tayangannya dengan rating atas 20 peratus, iaitu 20.3 dan 23.5 peratus untuk dua bahagiannya. Rating tersebut mengatasi episod perdana “Homemade Love Story”, yang sebeum ini mengisi slot tayangan.

“Revolutionary Sisters” merupakan drama misteri thriller dan komedi yang mengisahkan kesemua ahli keluarga menjadi suspek selepas ibu mereka mati ketika dalam proses perceraian. Lee Chul Soo (Yoon Joo Sang) adalah ketua keluarga, dan tiga anak perempuannya adalah Lee Kwang Nam (Hong Eun Hee), Lee Kwang Shik (Jeon Hye Bin), dan Lee Kwang Tae (Go Won Hee).

Sementara itu, drama hit “The Penthouse 2” kekal popular dikalangan penonton dengan episod terbaru mencatatkan purata rating sebanyak 19.9 peratus dan 24.8 peratus. “The Penthouse 2” sebelum ini berjaya mengekalkan status drama yang paling banyak ditonton pada Sabtu malam.

Di rangkaian TV kabel, drama JTBC “Beyond Evil” mencapai rating tertinggi setakat ini, apabila episod kelapan merekodkan penilaian sebanyak 5.4 peratus.

Drama tvN “Vincenzo” mencatatkan purata rating sebanyaj 9.2 peratus, manakala drama TV Chosun “Love (ft. Marriage and Divorce)” mengakhiri siarannya dengan rating 8.4 peratus. Akhir sekali, drama OCN “Times” merekodkan purata rating sebanyak 1.5 peratus untuk episod terbaru.


Memori Cinta Suraya

Pelakon: Hisyam Hamid, Anzalna Nasir, Afiq Muiz, Marisa Yasmin, Miera Leyana, Iqram Dinzly, Syafnida Shuhaimi, Kay Khydir, Nafiez Zaidi, Nazeera Sardi, Syuhaida Abraz, Arash Mohd, Watie Sadali, Kufrida, Zarynn Min, Riezman Khuzaimi, Liza Abdullah, Tunku Hanis, Mahmud Ali Bashah, Zila Bakarin, Farid Wari, Aleza Shadan.

Tarikh Tayangan:  mulai 17 Ogos 2015, Isnin-Jumaat 6.30 petang

Stesen Penyiar: Astro Mustika HD, Astro Bella (133)

Adaptasi: Telenovela Mexico – A Love To Remember

Memori Cinta Suraya ini mengisahkan Suraya yang menjejaki semula cinta Rayyan yang sudah pulih ingatan. Rayyan merupakan seorang arkitek daripada sebuah keluarga yang kaya. Pesawat peribadinya terhempas di hutan namun dia bernasib baik dan telah diselamatkan oleh Suraya.

Akibat kemalangan itu, dia mempunyai amnesia dan tidak mengingati identitinya sendiri. Semenjak itu dia dijaga oleh Suraya. Mereka mula jatuh cinta dan berkahwin

Semuanya berjalan dengan lancar sehinggalah pada suatu ketika Rayyan menuju ke bandar. Rayyan mendapat semula ingatan lama beliau dan lupa tentang isterinya, Suraya. Sebaliknya, dia mengigati yang dia telah bertunang dengan Irina.


Teaser Hanna Musim 3 Goda Tarikh Pelancaran Untuk Siri Aksi Drama Amazon

Amazon Prime Video telah melancarkan teaser trailer untuk siri aksi drama musim ketiga Hanna yang akan datang. Dibintangi oleh Esmé Creed-Miles dan Mireille Enos, siri ini dijadualkan untuk kembali pada 24 November.

Teaser Hanna musim ketiga menjanjikan lebih banyak aksi dari pembunuh muda yang sedang melakukan misinya untuk Utrax, sambil berusaha mencari jalan untuk menghancurkan organisasi. Anda boleh saksikan teaser trailer dibawah:

Hanna berdasarkan filem tahun 2011 dengan nama yang sama yang dibintangi oleh Saoirse Ronan dan Cate Blanchett. Siri ini dihasilkan dari penulis dan penerbit eksekutif David Farr. Ia kini dibintangi oleh Esmé Creed-Miles, Mireille Enos, Dermot Mulroney, Áine Rose Daly, dan Gianna Kiehl.

“Musim 3 diteruskan dengan penggembaraan seorang wanita muda yang luar biasa, yang diciptakan oleh organisasi jahat Utrax dan dilatih untuk menjadi pembunuh. Hanna kini secara diam-dia berusaha untuk memusnahkan Utrax dari dalam dan membebaskan dirinya dari cengkaman dengan bantuan musuhnya dari masa lalu, bekas ejen CIA Marissa Wiegler.

Bersama-sama, mereka telah memaksa ejen Utrax berpangkat tinggi, John Carmichael untuk membantu misi mereka, tetapi rakan-rakannya pembunuhnya, Sandy dan Jules, serta musuh baru mulai curiga dengan rancangan Hanna. Ketika Hanna semakin hampir dengan tujuannya, dia mulai mengungkap bukan sahaja agenda untuk mengubah dunia, tetapi juga kekuatan sebenar Utrax yang menjadi penghalang antara dia dan kebebasan.”

Hanna diterbitkan oleh Mary Adelstein, Becky Clements, Scott Nemes, dan Tom Coan. Siri ini dihasilkan oleh NBCUniversal International Studios, Working Title Television, dan Amazon Studios.


Jason Momoa Sahkan Ben Affleck Kembali Sebagai Batman

Bintang Aquaman, Jason Momoa mengesahkan bahawa pelakon Ben Affleck akan kembali sebagai Batman dalam sekuel Aqaman and the Lost Kingdom yang akan datang. Menurut Momoa, Affleck telah terlibat dalam penggambaran beberapa babak dalam filem tersebut.

“Saya meminati Ben. Saya sangat meminatinya. Dan yeah… Ben akan kembali,” ujar pelakon itu dalam video temubual yang anda boleh dilihat dibawah.

“Ia sangat mengagumkan. Kami mempunyai banyak kejutan. Sangat menyeronokkan. Ia satu perjalanan yang menyeronokkan dan banyak ketawa. Saya teruja untuk semua orang melihatnya.”

If there were ever a doubt, fear not. #JasonMomoa confirms #BenAffleck is BACK in #Aquaman2! 💥 pic.twitter.com/dPNq3Njhbr— Access Hollywood (@accesshollywood) August 24, 2022

Sebelum ini, terdapat laporan yang mengatakan Affleck akan kembali sebagai Batman walaupun pelakon itu dikatakan tidak lagi menjadi pilihan Warner Bros. / DC untuk memainkan watak Caped Crusader itu.

Aquaman and The Lost Kingdom dibintangi Jason Momoa sebagai watak utama Arthur Curry / Aquaman, Amber Heard, Yahya Abdul-Mateen II, Patrick Wilson, Randall Park, Dolph Lundgren, Temuera Morrison dan Pilou Asbæk. James Wakembali sebagai pengarah, manakala lakon layar akan ditulis oleh duo dari filem pertama, David Leslie dan Johnson-McGoldrick.

Penonton akan melihat penggembaraan terbaru Aquaman pada 25 Disember 2023


Penulis Skrip Dedahkan Captain Marvel Bergenre Aksi Komedi

Semasa ditemubual oleh wartawan Entertainment Weekly report, penulis filem Captain Marvel, Geneva Robertson-Dworet mendedahkan filem Marvel pertama yang menampilkan karakter heroin sebagai watak utama itu akan lebih kepada sebuah filem bergenrekan aksi komedi. Menurutnya lagi, karakter Carol Danvers dalam filem tersebut akan mirip seperti karakter komiknya, seorang yang “sassy” dan bijak.

“Sassy,… a smartass, (and) won’t take sh– from anyone.” – Robertson-Dworet

Selain itu juga, pengalamannya menulis untuk filem Tomb Raider lakonan Alicia Vikander telah memberikannya inspirasi untuk membentuk perwatakan Captain Marvel.

“Captain Marvel has a very funny voice, and it’s more of an action comedy, more like what we were talking about doing in the first draft I wrote for Tomb Raider…. [but] that tone survived in Captain Marvel.

“I love funny female characters, so as Tomb Raider got more serious, I got even more committed to the idea of Captain Marvel being hilarious.”

Setakat ini, tiada maklumat terbaru mengeni plot filem Captain Marvel, bagaimanapun ia akan berlatarbelakangkan zaman 90an dan diawal kemunculan Carol Danvers sebagai Captain Marvel.

Selain Brie Larson yang akan membawakan watak utama, filem ini turut dibintangi oleh Samuel L. Jackson sebagai Nick Fury sewaktu muda, Jude Law yang akan membawakan watak Mar-Vell,  DeWanda Wise, Ben Mendelsohn dan yang terbaru Gemma Chan yang akan membawakan watak Minn-Erva, villain dalam filem Captain Marvel.

Diarahkan oleh Anna Boden dan Ryan Fleck, Captain Marvel yang kini sedang dalam penggambaran bakal menemui penonton pada 8 Mac 2019


“Mine” Berakhir Dengan Rating Tertinggi

Drama tvN Mine telah menamatkan rancangannya dengan mencapai penilaian tertinggi sepanjang tayangan. Episod finale drama 16-episod itu telah merekodkan purata rating sebanyak 10.5 peratus, menduduki tangga pertama dalam slot waktunya di semua saluran kabel dan mencipta rekod peribadi drama tersebut.

Mine juga mendapat tempat pertama dalam slot waktunya di semua saluran – termasuk rangkaian penyiaran awam – dikalangan demografi utama penonton berusia 20 hingga 49 tahun, dengan memperoleh penilaian purata 4.5 peratus.

Sementara itu, rating drama KBS 2TV Revolutionary Sisters melonjak ketahap tertinggi setakat ini. Episod terbaru drama popular itu mendapat penilaian purata sebanyak 29.6 peratus dan 32.5 peratus untuk dua bahagiannya, sekaligus mencipta rating tertinggi untuk siri ini.

Drama TV Chosun Love (ft. Marriage and Divorce) 2 turut mencapai penilaian tertinggi untuk musim ini. Episod terbaru drama tersebut telah merekodkan purata rating sebanyak 7.0 peratus.

Love (ft. Marriage and Divorce) 2

Akhir sekali, drama MBN Bossam: Steal the Fate menyaksikan sedikit penurunan dengan episod terbaru merekodkan purata penilaian sebanyak 7.7 peratus.


Alyson Hannigan Bintangi Filem ‘Live Action’ Kim Possible

Awal tahun ini, Disney Channel telah mengumumkan bahawa mereka akan menghasilakn sebuah filem ‘live-action’ adaptasi dari siri animasi popular Kim Possible. Sejak dari itu beberapa pelakon telah dipilih antaranya Sadie Stanley dan Sean Giambrone, yang akan membawakan watak Kim Possible dan Ron Stoppable.

Terbaru Alyson Hannigan telah disahkan akan membintangi filem live action berkenaan. Bekas pelakon Buffy the Vampire Slayer dan How I Met Your Mother itu akan membawakan watak Dr. Ann Possible, ibu kepada Kim Possible.

Selain itu juga Connie Ray dan Tood Stashwick turut membintangi filem ini.

Dijangkakan, Kim Possible akan memulakan penggambarannya pada musim panas ini di Vancouver dan akan ditayangkan pada tahun hadapan.

Kim Possible merupakan sebuah animasi popular yang diterbitkan sekitar tahun 2002 sehingga 2007. Siri animasi ini mendapat respond positif dari para pengkritik dan penonton berdasarkan dialognya yang bijak, humornya yang menjadi serta animasinya sendiri. Bagaimanapun, disebabkan reputasinya yang baik, mereka bimbang kehebatan animasi Kim Possible tidak dapat diterjemahkan dengan baik dalam filem live action nanti.

Setakat ini, Disney masih belum mengumukan tarikh rasmi tayangan Kim Possible


Brie Larson Telah Mulakan Latihan Untuk Produksi “Captain Marvel 2”

Hampir dua tahun selepas tayangan filem Captain Marvel, dan kini produksi untuk sekuelnya akan bermula pada tahun ini. Sebagai persiapan, bintang utamanya Brie Larson telah memulakan latihan sebagai persiapan untuk filem akan datang.

Menerusi perkongsian sebuah video di laman YouTube, Larson mendedahkan bahawa dia sudah mendirikan gim di rumahnya, dan berjanji untuk berkongsi video latihan Captain Marvel 2 bersama pelatih Jason Walsh kepada peminat.

“As you may know, Captain Marvel 2 is gearing up. I can’t say much more about it other than that, but I’m gonna get ready for it. It’s time for me to get moving.”

Brie Larson já esta se preparando para as gravações de #CaptainMarvel2E pra isso, a lenda montou uma academia completa dentro da sua própria casa.pic.twitter.com/NUzH9gqEdN— Marvel News (@BRMarvelNews) January 7, 2021

Filem pertama mengikuti kisah Carol Danvers (Brie Larson) ketika dia menjadi salah satu pahlawan paling kuat di dunia ketika Bumi terperangkap di tengah-tengah perang galaksi diantara dua bangsa asing. Lebih dari satu dekad sebelum peristiwa di Iron Man pada tahun 2008, Captain Marvel adalah pengembaraan baru dari zaman yang tidak pernah dilihat dalam sejarah Marvel Cinematic Universe.

Dilancarkan pada bulan Mac 2019, Captain Marvel mencapai kejayaan box office apabila mengutip lebih $1.129 billion dolar dipasaran global dengan anggaran kos pembikinan sekitar. $175 juta dolar.

Captain Marvel 2 dijadualkan tayangan pada 11 November 2022.


Jerry Bruckheimer Masih Bangunkan “National Treasure 3” Bersama Nicolas Cage

Awal tahun ini, penerbit lagenda Jerry Bruckheimer mengusik bahawa skrip untuk filem ketiga National Treasure sedang ditulis, dan kini dia memberi kemaskini tentang status sekuel itu.

Bercakap kepada E! News baru-baru ini, Bruckheimer memberitahu bahawa mereka sedang membangunkan filem baharu, dan sekali lagi menyebut bahawa Nicolas Cage masih lagi terlibat dengan projek itu.

“Kami bagitahu yang kami ingin membuat satu lagi National Treasure dan mereka berkata, ‘Sudah tentu, mari kita buat dengan pelakon baharu,’” kata Bruckheimer.

“Pada masa yang sama, kami sedang membangunkan National Treasure untuk tayangan pawagam bersama Nicolas Cage. Jadi, ia masih dieruskan.”

Sebelum ini, Bruckheimer mengatakan bahawa dia dan Cage sedang membantu untuk membuat skrip untuk filem itu, tetapi tidak banyak yang boleh diperkatakan oleh mereka buat masa itu.

Pengesahan penerbit itu sudah tentunya mengembirakan peminat National Treasure yang berharap Cage akan kembai untuk filem seterusnya.

Dengan siri Disney+ National Treasure: Edge of History bakal menemui penonton tidak lama lagi, dan jaminan Bruckheimer bahawa filem ketiga akan dihasilkan, ia akan menandakan kebangkitan besar untuk francais ini yang pernah popular satu ketika dahulu.

Filem terakhir aksi-penggembaraan ini, National Treasure: Book of Secrets, yang dikeluarkan pada 2007 merupakan satu kejayaan besar dengan memperoleh kutipan box office lebih AS$450 juta walaupun mendapat ulasan yang bercampur-campur.


Pelakon Ruhainies Ceburi Dunia Penerbitan

Pelakon Ruhainies kini mula mengorak langkah ke depan apabila melebarkan sayapnya dalam dunia penerbitan pula.

Ruhainies atau nama sebenarnya Nur Ruhainies Farehah Zainul Ilyas telah diberi kepercayaan untuk menjadi penerbit untuk sebuah drama berjudul Anugerah Cinta Aisyah yang mana dia turut membintanginya.

“Saya ditawarkan membawa watak utama dalam drama “Anugerah Cinta Aisyah” yang akan memulakan penggambaran, bulan depan. Sangka saya watak itu akan dibawakan pelakon lain kerana beberapa nama turut disenaraikan.

Saya agak gusar kerana tidak yakin mampu menggalas dua peranan serentak. Saya masih baru dalam dunia penerbitan dan tanggungjawab itu pula menuntut komitmen yang tinggi,” – BH Online.

Pelakon berusia 25 tahun itu bagaimanapun tidak sampai hati untuk menolak permintaan Zeel Production kerana produksi tersebut banyak membantu menaikkan namanya.

Ruhainies berkata penggambaran drama tersebut dirancang akan dibuat di Budapest selepas sambutan Hari Raya Aidilfitri nanti. Bercerita lanjut mengenai wataknya dalam drama tersebut, dia akan membawa watak sebagai Aisyah yang mana memerlukannya bertudung labuh berikutan ia sebuah naskhah keagamaan.

Selain itu, dia juga perlu mewarnakan rambutnya semula kepada warna hitam untuk disesuaikan dengan tuntutan watak serta beberapa aspek lain supaya dia tidak kelam-kabut apabila mula masuk ke set penggambaran.


[NETFLIX] Jeremy Irons Terajui Filem Pengintipan Thriller, MUNICH

Jeremy Irons menerajui filem terbaru Netflix bertajuk Munich, sebuah filem pengintipan thriller yang diadaptasikan dari novel terkenal berjudul sama karya Robert Harris.

“It is Autumn 1938 and Europe stands on the brink of war. Adolf Hitler is preparing to invade Czechoslovakia and Neville Chamberlain’s government desperately seeks a peaceful solution. With the pressure building, Hugh Legat, British civil servant, and Paul von Hartmann, German diplomat, travel to Munich for the emergency Conference. As negotiations begin, the two old friends find themselves at the centre of a web of political subterfuge and very real danger. With the whole world watching, can war be averted and, if so, at what cost?”

Jeremy Irons akan memainkan peranan Neville Chamberlain, Perdana Menteri Britain sebelum Winston Churchill. Turut menyertai barisan pelakon adalah George MacKay sebagai Hugh Legat, Jannis Niewhöhner sebagai Paul Hartman, Sandra Hüller sebagai Helen Winter, Liv Lisa Fries sebagai Lenya, August Diehl sebagai Franz Sauer, Erin Doherty sebagai Pamela Legat dan Martin Wuttke sebagai Adolf Hitler – kali keduanya sebagai Hitler selepas Inglourious Basterds arahan Quentin Tarantino.

Skrip filem diadaptasikan oleh Ben Power (The Hollow Crown) manakala Christian Schwochow (The Crown, Bad Banks) akan menjadi pengarah. Andrew Eaton (The Crown) dan Turbine Studios bertindak sebagai penerbit. Produksi kini sudah bermula di German dan akan bersambung di United Kingdom.


“Mouse” Pecah Rekod Peribadi

Selepas mencatatkan sedikit penurunan pada episod lalu, drama tvN “Mouse” kembali bangkit apabila berjaya memecahkan rekod peribadinya sendiri.

Menurut Nielsen Korea (via Soompi), episod 18 Mac “Mouse” telah merekodkan purata rating sebanyak 6.672 peratus, peningkatan mendadak berbanding episod sebelumnya yang merekodkan purata rating sebanyak 5.796 peratus, dan juga rekod baru drama tersebut.

Rating tertinggi “Mouse” direkodkan pada 11 Mac yang lalu dengan penilain sebanyak 6.202 peratus.

Sementara itu di JTBC, rating “Sisyphus: The Myth” terus menurun apabila episod terbaru merekodkan purata rating sebanyak 4.804 peratus, berbanding 4.905 peratus yang direkodkan pada episod sebelumnya.

Akhir sekali di KBS, drama “Hello, Me!” merekodkan purata rating sebanyak 2.7 peratus dan 3.5 peratus, hampir sama dengan episod sebelumnya.


Percutian Di Pulau Yang Indah Bertukar Menjadi Mimpi Ngeri, Saksikan Trailer Fantasy Island Disini.

Dari penerbit Get Out dan Halloween, peminat bakal menyaksikan sebuah lagi filem thriller berjudul Fantasy Island lakonan Michael Pena yang akan memainkan peranan sebagai Mr. Roarke. Anda boleh saksikan trailer dan poster filem dibawah.

Fantasy Island berkisarkan tentang Mr. Roarke yang membuatkan segala impian rahsia pengunjungnya di resort mewah yang terletak di sebuah pulau tropikal terpencil menjadi kenyataan. Walau bagaimanapun, ia tidak seindah yang disangka apabila fantasi berubah menjadi mimpi ngeri. Untuk mencari jalan keluar dan meneruskan hidup, pengunjung-pengunjung tersebut perlu menyelesaikan misteri pulau itu terlebih dahulu.

Filem ini diarahkan oleh Jeff Wadlow berdasarkan lakon layar yang ditulis oleh Chris Roach dan Jillian Jacobs. Jason Blum akan bertindak selaku penerbit menerusi syarikat penerbitannya, Blumhouse Production. Wadlow dan Ryan Turek bertindak selaku penerbit eksekutif dan Matt Milan mewakili Sony Pictures.

Turut menyertai barisan pelakon adalah  Lucy Hale (Truth or Dare), Jimmy O. Yang (Silicon Valley), Charlotte McKinney (Flatliners, Baywatch), Parisa Fitz-Henley (Luke Cage, Jessica Jones), Austin Stowell (Catch 22), Maggie Q (Divergent film franchise), Portia Doubleday (Carrie), dan Ryan Hansen (Friday the 13th).

Fantasy Island akan menemui penonton pada 27 Februari 2020


Siri Televisyen “WandaVision” Bakal Perkenalkan Speed & Wiccan

Satu perkembangan menarik untuk rancangan televisyen WandaVision. Menurut laporan dari laman MCU Cosmic, Marvel Studios dilaporkan sedang mencari dua bayi untuk dijadikan watak sebagai anak kepada pasangan Wanda dan Vision.

Berdasarkan versi komik, Wanda menggunakan kekuasaannya untuk mencipta dua kanak-kanak untuknya dan The Vision, dan mereka kemudiannya membesar, menjadi ahli Young Avengers yang digelar Wiccan dan Speed.

Petikan dari MCU Cosmic menyebut, “Kedua-dua bayi itu adalah sebahagian daripada khayalan Wanda dan mereka membesar dengan cepat. Tetapi pada akhir rancangan, mereka menjadi kenyataan dan menjadi sebahagian daripada ahli MCU.”

Setakat ini, ia masih lagi dianggap sebagai teori dan khabar angin, tetapi jika benar Marvel Studios mahu membawa masuk karakter Wiccan dan Speed dalam rancangan TV WandaVision, bagi kami ianya agak menarik.

Dengan karakter Kate Bishop dan Ms. Marvell sedang menuju ke MCU, dan Cassie Lang telahpun diperkenalkan sejak filem pertama Ant-Man, tidak keterlaluan untuk mengatakan bahawa Marvel Studios mungkin sedang merancang untuk memperkenalkan Young Avengers dalam MCU.


Chris Terrio Penyelamat Skrip Filem The Batman

Chris Terrio – Penulis skrip filem Batman V Superman

Selepas berita mengenai penguduran Ben Affleck sebagai pengarah filem The Batman, timbul satu lagi berita disebalik produksi filem solo DCEU itu.

Menurut laporan dari laman hiburan Deadline, dikhabarkan Chris Terrio menulis hampir keseluruhan draft skrip filem The Batman. Draf asal sebenarnya ditulis oleh Ben Affleck dan penulis komik, Geoff Johns sebelum Chris Terrio datang membantu dengan mengambil alih penulisan skrip filem berkenaaan.

Terrio sebelum ini pernah bekerjasama dengan Ben Affleck untuk filem Argo dan dia pernah dicalonkan dalam Anugerah Akademi untuk kategori Best Adapted Screenplay dan Best Pictures. Dia juga merupakan penulis skrip untuk filem Batman V Superman: Dawn of Justice dan filem DCEU akan datang Justice League.

salah satu babak Batman V Superman

salah satu babak Batman V Superman

Walapun Ben Affleck turun dari kerusi pengarahan, dia masih lagi bintang utama filem The Batman dan juga producer filem ini. Pihak studio kini dalam misi mencari penganti Ben Affleck dan khabar angin mengatakan pengarah filem Captain Fantastic, Matt Ross dan Pengarah filem War for the Planet of the Apes, Matt Reeves berada dalam radar pihak studio untuk mengarahkan filem ini.

The Batman bakal dibintangi beberapa nama ternama antaranya Joe Manganiello yang membawa watak antagonis Slade Wilson aka Death Stroke, Jeremy Irons sebagai Alfred dan J.K Simmos sebagai Commissioner Gordon.

Walaupun tarikh tayangan The Batman belum ditetapkan, dijangka filem ini akan ditayangkan pada tahun 2018.


Raja Ilya Akan Muncul Dalam Filem Seram, The Millionaire

Pelakon filem Soulmate Hingga Jannah dan Luqman, Raja Ilya akan muncul dalam filem terbaru lakonannya yang berjudul The Millionaire. Filem bergenre seram itu diarahkan oleh pengarah filem Sofia J. Rhyland bakal menampilkan beberapa pelakon seperti Haris Baba yang merupakan penyanyi dari Singapura, Mokhtaruddin, Edyka Yusof, Aman Shah, Julia Ziegler, Syafiq Nazri dan Sarah Shahir.

Dalam filem tersebut, Raja Ilya akan membawakan watak Zana, iaitu seorang yang gagap. Berkata mengenai wataknya pada akhbar Harian Metro, Raja Ilya mendedahkan watak tersebut mencabar kemampuan dirinya kerana perlu menjadi seorang yang gagap.

“Zana adalah isteri kepada usahwan muda iaitu Hakimi. Dia isteri dan ibu yang baik dan sangat menyayangi suami serta dua anak kembarnya.

“Apa yang mencabar, saya perlu mengekalkan momentum untuk karakter gagap. Saya juga tidak ada masalah untuk mendapat keserasian dengan Harris sebagai suami isteri kerana pernah bekerjasama dengannya sebelum ini”

Menurut pelakon itu juga, dia kini sedang sibuk dengan penggambaran filem yang mula menjalani penggambaran sejak 6 Disember lalu.

Setakat ini, filem yang diterbitkan oleh Durian Media Networks Sdn Bhd masih belum mendedahkan bila ia akan ditayangkan nanti.


Hugh Jackman Bakal Bintangi Filem Biopik Ferrari

Bintang filem X-Men, Hugh Jackman dilaporkan bakal bintangi filem biopik Ferrari dengan memainkan peranan sebagai Enzo Ferrari.

Enzo adalah pemilik syarikat Ferrari yang menghasilkan kereta mewah itu sejak 1939.

Filem itu dihasilkan berdasarkan buku Enzo Ferrari: The Man and the Machine tulisan Brock Yates yang diterbitkan pada 1991. Yates adalah wartawan yang memberi fokus pada dunia automotif.

Menurut laporan, naskhah itu sempat ditulis Troy Kennedy Martin yang meninggal dunia pada 2009 lalu. Kemudian ia ditulis semula oleh Michael Mann yang turur bertindak sebagai pengarah filem ini.

Jalan ceritanya akan memberi fokus pada Ferrari di musim panas 1957 ketika Enzo bersama isterinya, Laura berjuang mengelola perniagaan mereka.

Kehidupannya bertambah sukar ketika anak sulung mereka, Alfredo Ferrari meninggal dunia di usia yang sangat muda. Ini termasuk kisah Enzo curang hingga memiliki anak bersama Lina Lardi.

Hak pengedaran filem ini akan dipegang oleh STX. Dalam satu kenyataan, mereka mengatakan Mann akan membuat filem dengan pengalaman sinematik yang luar biasa.

Watak Enzo sudah beberapa kali muncul dalam filem yang dilakonkan pelakon berbeza iaitu menerusi filem Ferrari (2003) oleh Sergio Castellitto, sementara dalam Ford v Ferrari pada tahun lalu dilakonkan Remo Girone.


Duffer Brothers Bangunkan Siri Aksi-Langsung ‘Death Note’

Pencipta siri popular Stranger Things, The Duffer Brothers dilaporkan bakal membangunkan sebuah siri aksi-langsung terbaru yang diadaptasikan dari Death Note untuk perkhidmatan streaming Netflix.

Tidak banyak maklumat lanjut mengenai siri akan datang, tetapi difahamkan, ia akan berdasarkan dari manga dan siri anime popular Death Note yang ditulis oleh Tsugumi Ohba dan dilukis oleh Takeshi Obata. Juga, tidak dipastikan sama ada The Duffer Brothers akan terlibat secara langsung atau sekadar penerbit.

Syarikat baru kedua-dua penerbit itu, Upside Down Pictures, bertanggungjawab dalam penghasilan siri aksi-langsung akan datang.

Ini bukan kali pertama Netflix cuba menyesuaikan siri Death Note. Pada 2017, syarikat penstriman itu telah mengeluarkan sebuah filem aksi-langsung, tetapi gagal mendapat ulasan yang cemerlang.

Sebuah filem sekuel dilaporkan telah dirancang, tetapi tidak dipastikan sama ada ia akan mempunyai sebarang kaitan dengan siri baru yang bakal menemui penonton ini.

Death Note merupakan salah satu manga dan anime paling terkenal dan dikenali sepanjang zaman. Mula membuat debut pada Disember 2003, Death Note telah mewujudkan satu siri anime 37-episod yang berjaya mencapai tahap populariti yang sama seperti manga.

Selain itu, pelbagai filem dan minisiri telah dikeluarkan selama beberapa tahun sejak manganya berakhir pada 2006.


Warner Bros. Pilih Ben Wheatley Untuk Arahkan Sekuel THE MEG

Pengarah Rebecca, Ben Wheatley telah dipilih oleh Warner Bros. untuk menerajui projek sekuel The Meg, lapor The Hollywood Reporter.

Menurut sumber, sebilangan besar pelakon dari filem pertama dijangka kembali, termasuklah bintang utama, Jason Statham (Hobbs & Shaw). Selain itu juga, pasukan kreatif yang terdiri daripada penulis skrip Dean Georgaris dan Jon Hoeber & Erich Hoeber turut dikekalkan, dan akan menulis lakonlayar untuk filem akan datang.

Berdasarkan buku terlaris New York Times oleh Steve Alten, The Meg menceritakan kisah mengisahkan sepasukan kru daripada program pemantau laut dalam telah menyelam menggunakan kapal selam ke dasar lautan, namun mereka terperangkap apabila diserang oleh makhluk yang disangkakan sudah pupus, iaitu jerung pra-sejarah berukuran 75 kaki yang dikenali sebagai Megalodon. Pakar selam penyelamat Jonas Taylor perlu menyelamatkan mereka tetapi tiada siapa yang tahu dia pernah berdepan dengan makhluk itu sebelum ini. Kini dia bukan sahaja perlu berdepan dengan ketakutannya sendiri tetapi juga menyelamatkan mereka yang terperangkap.

Filem pertama diarahkan oleh John Turteltaub (National Treasure) dan telah berjaya meraih lebih $530 juta dolar seluruh dunia. Kejayaan The Meg mendorong Warner Bros. untuk menghasilkan filem sekuel, dan dijangkakan filem akan datang akan berdasarkan dari novel kedua Steve Alten berjudul The Meg: The Trench.


Tombiruo Penunggu Rimba (2017) Review

Saya tidak dapat mengingati bilakah kali terakhir saya menonton filem tempatan yang penuh dengan aksi-aksi yang begitu “intense” dan mendebarkan. Saya seperti merasakan Tombiruo merupakan filem tempatan pertama yang pernah dihasilkan dengan aksinya yang penuh padat walaupun kita ada filem seperti Bunohan, KL Gangster dan The Malay Chronicles

Jika dulu kita sering berharap agar industri perfileman kita dapat menghasilkan sebuah filem aksi setaraf Hollywood atau sekurang-kurangnya setanding dengan filem The Raid keluaran produksi dari negara seberang.  Kini, kita harus berbangga apabila filem Tombiruo berjaya memenuhi harapan peminat yang mahukan sebuah filem yang padat dengan aksi. Filem arahan bersama diantara Seth Larney dan Nasir Jani ini telahpun memulakan tayangannya pada 12 Oktober yang lalu dengan dibintangi oleh Zul Ariffin, Farid Kamil, Nabila Huda, Hasnul Rahmat dan ramai lagi

Saya berpendapat, kekuatan filem adaptasi karya Ramlee Awang Mursid ini adalah babak aksinya. Secara jujur, adrenaline saya naik secara mendadak setiap kali babak-babak aksi Tombiruo ditunjukkan. Dari pergerakan silat serta aksi ala MMA, score filem yang begitu mendebarkan, efek-efek slow-mo apabila watak-watak dalam filem ini bergasak sesama sendiri, serta “camera movement” dan angle yang begitu cantik hampir membuatkan aksi dalam filem Tombiruo kelihatan hampir sempurna. Cuma aksi fast-motion yang sedikit kartun merencatkan kesempurnaan babak-babak aksi Tombiruo.

Apapun kredit kepada Seth Larney yang mencurahkan kesemua pengalamannya semasa terlibat dalam pembikinan filem-filem blockbuster Hollywood seperti trilogi Matrix, Star Wars, X-Men: Origin ke dalam filem arahannya ini dan menjadikan Tombiruo sebuah filem yang penuh dengan aksi seperti yang kita mahukan.

Selain itu juga, lakonan para pelakon juga bagi saya tidak mengecewakan. Dalam banyak-banyak aktor yang terlibat, saya berani meletakan Farid Kamil sebagai Man of the Match dalam filem ini. Beliau begitu menjiwai karakter Amiruddin serta aksi persilatannya membuatkan saya begitu teruja. Zul Ariffin pula walaupun bertopeng dan jarang melontarkan suara, mampu menghidupkan karakter Ejim melalui Bahasa badannya.  Sebenarnya sukar untuk seseorang pelakon menzahirkan karakter beliau dengan hanya pergerakan badannya sahaja, tapi Zul Ariffin berjaya membuktikan yang beliau bukanlah pelakon yang bersandarkan pada wajah dan dialog semata-mata. Watak Wan Suraya lakonan Nabila Huda juga boleh dianggap ‘ok’ walaupun kadang-kala wataknya sebagai seorang wartawan itu sedikit annoying.

Cuma plot filemnya dilihat sedikit rushing dan CGI efeknya pula agak mirip seperti CGI dalam filem-filem Mamat Khalid, agak ‘kartun’. Saya tidak pernah membaca novel  Tombiruo ini jadi saya tidak tahu perjalanan cerita Tombiruo secara keseluruhan, tetapi saya dapat lihat beberapa plot hole yang membuatkan saya rasa perjalanan cerita filem ini menjadi tidak konsisten sedikit, terdapat beberapa bahagian yang tidak logik dan penceritaan yang sedikit tergesa-gesa terutamanya diawal dan pertengahan perjalanan filem.

Watak dan komplot jahat juga saya dapat agak lebih awal dan walaupun karakter Baizura lakonan Dynas Mokthar dimasukan pada pertengahan filem, ia masih tidak mengubah tanggapan saya siapakah villain sebenar Tombiruo. Bagaimanapun ia tidak menjadi penghalang untuk anda memahami perjalanan filem ini dengan mudah walaupun anda tidak pernah membaca novel karya Ramlee Awang Murshid ini. Cuma ‘element of surprise’ filem ini tiada.

Skor Tombiruo secara keseluruhan sangat menarik dan begitu intense terutamanya yang melibatkan babak-babak aksi. Babak sedih juga begitu menyentuh hati dan berjaya memberi impak kepada feel penonton apabila babak-babak sedih dimainkan.

Secara keseluruhan, walaupun plot filemnya biasa dan CGI yang lemah, tetapi aksi-aksi yang ditonjolkan serta lakonan mantap para pelakon berjaya menutup kelemahan yang terdapat dalam filem Tombiruo. Walaupun tidak mencapai tahap Hollywood yang anda harapkan, bagi saya ia tetap menjadi antara filem aksi ter.. opss… bukan di”antara” tetapi yang terbaik tempatan yang pernah dihasilkan. Kini saya tidak sabar untuk nantikan filem kedua Laksamana Sunan yang bakal dihasilkan tidak lama lagi.

Tombiruo Penunggu Rimba kini sedang ditayangkan di pawagam-pawagam tanah air.


Lancar “Black Widow” Di Platform Streaming, Scarlett Johnsson Saman Disney.

Berita yang agak mengejutkan, The Wall Street Journal melaporkan bahawa Scarlett Johansson, bintang Black Widow dan Marvel Cinematic Universe, telah menyaman Disney atas tuduhan bahawa syarikat itu telah melanggar kontraknya.

Tuntutan itu, yang diajukan di Mahkamah Tinggi Los Angeles, menuduh Disney dengan sengaja melanggar kontrak mereka dengan Johansson ketika syarikat itu melancarkan Black Widow di platform streaming Disney+ pada masa yang sama dengan pelancaran di pawagam.

“Disney sengaja menyebabkan pelanggaran perjanjian Marvel, tanpa pembenaran, untuk mengelakkan Johansson menyedari manfaat penuh dari tawar-menawarnya dengan Marvel,” kata saman itu (melalui The Wall Street Journal).

Menurut tuntutan itu, Johnsson mendakwa bahawa perjanjiannya dengan Marvel Entertaiment menjamin pelepasan pawagam secara eksklusif, dan gajinya banyak bergantung pada prestasi filem itu di pentas box office.

Sementara itu, Disney telah mengeluarkan kenyataan mengenai tuntutan Johansson.

“Tidak ada manfaat apa pun untuk pengajuan ini. Tuntutan itu amat menyedihkan dan menyusahkan kerana ia tidak menghiraukan kesan global yang mengerikan dan berpanjangan disebabkan pandemik COVID-19… Pelancaran Black Widow di Disney+ dengan Premier Access telah meningkatkan keupayaannya untuk memperoleh pampasan tambahan melebihi $20 juta yang dia telah terima sehingga kini. “

Susulan pandemik COVID-19 yang memberi kesan pada sektor pawagam seluruh dunia, Disney telah membuat keputusan untuk menayangkan kesemua filem terbarunya secara serentak di Disney+ dan pawagam bermula awal tahun ini.

Bagaimanapun, keputusan mereka itu tidak disenangi banyak pihak, terutamanya para pelakon yang menyatakan kebimbangan mereka tentang bagaimana kontrak akan diuruskan ketika filem mula disiarkan di platform streaming. Tidak ada pihak atau pelakon yang menfailkan tuntutan terhadap pihak studio, sehinggalah Johnsson menjadi yang pertama mengambil tindakan undang-undang terhadap Disney.


Matmoto Review

Salam mat-mat motor semua! Dah pergi tengok filem Matmoto arahan Pekin Ibrahim? Yaa! Pekin Ibrahim, bukan filem satu lagi yang murah taraf drama tuuu. Amacam best tak cerita dia? Tak best? kenapa kau nak ada aksi lumba-lumba macam filem motor lain ke? Kalau korang harap cerita ada lumba-lumba macam KL Menjerit kau tengok filem Matmoto satu lagi tu, yang tu ada lumba-lumba.

Btw, kami baru sahaja selesai menonton filem ini (walaupun dapat jemputan, tapi kami rela pergi dengan membeli tiket) dan komen kami, brilliant! Sebuah filem yang patut dicontohi oleh pengarah-pengarah lain.

Walaupun filem ini sebenarnya lebih kepada “biographical film” iaitu kisah asal seseorang karakter, ianya banyak memberi moral dan kesan positif kepada penonton terutamanya yang menganggap mat motor ni seorang yang jahat, banyak buat jenayah, perogol, pelumba haram dan macam-macam lagi tanggapan negatif masyarakat.

Jujur kami katakan, yang pada mulanya kami ingat filem ini seperti filem-filem mat motor yang lain seperti Remp-it, KL Menjerit dan lain-lain lagi. Tapi tanggapan kami meleset. Mana kau nak tengok filem bukan keagamaan yang banyak mengajak kita kearah kebaikan kalau bukan Matmoto? Kebanyakkan gaduh, peluk sana sini, gelak serupa setan. Tapi filem Matmoto lengkap dengan peringatan akan tanggungjawab kita sebagai hamba Allah. Kudos to Pekin!

Walaupun penampilan Falisha Croosley sedikit ketat, atleast ada mesej yang disampaikan oleh mat motor dalam filem ini.

Kami juga suka melihat gaya lakonan pelakon-pelakon yang pernah membintangi watak dalam filem-filem yang melibatkan motor. Sebagaimana mereka “acting” dalam filem lakonan mereka, macam itu juga mereka berlakon filem ini. Contohnya ayat Spark lakonan Zul Huzaimy “lu bikin gua panaaaaass je!” Macamana dia sebut dalam filem Remp-it  macam tu lah dia sebut dalam filem Mat Motor.

Jadi kalau korang tengok bagaimana watak-watak mereka dalam filem ini dimainkan semula oleh pelakon-pelakon tersebut, pasti korang teringat filem-filem berkaitan mat motor sebelum ini.

Kalau korang tidak tahu, sebenarnya karakter Shahrul, Spark, Acai, Mus, Pit dan Farouk dalam filem Matmoto merupakan karakter-karater utama dalam filem seperti Remp-it, Bohsia: Jangan Pilih Jalan Hitam, KL Menjerit dan Gila-Gila Remaja. Kemunculan karakter-karakter tersebut dalam filem ini bagi kami lebih kepada watak cameo sahaja.

Dari segi gaya lakonan, memang tak perlu dipertikaikan. Kesemuanya terbaik. Maklumlah mereka semua sangat berpengalaman dan pernah merangkul anugerah, jadi gaya lakonan tidak perlu dipertikaikan. Cuma yang paling menonjol dalam kalangan karakter-karakter cameo adalah Acai lakonan Shaheizy Sam, memang kelakar, sampai sekarang kami teringat tag line dia “kepalaa buuuuu.. dak kecik” dan “biru bohjan!” Haha!

Dari segi perjalanan cerita agak simple dan mudah difahami, kisah lelaki bernama AL (siapa yang betul-betul mat motor pasti mengenali individu bernama AL) dan seorang gadis bernama… merantau ke empat negeri iaitu Terengganu, Kelantan, Pulau Pinang dan Melaka untuk mencari helmet demi rakannya.

Simple tak pening kepala, tiada orang jahat tiada hero heroin. Cuma agak tersentuh hati pada penghujung penceritaan.

Cuma yang tak best, sekejap sangat Pekin kau berlumba dengan Si Rosyam Nor  tu. Huhu.

Jadi, kepada yang belum menonton filem ini, kami strongly recommended pergi tonton filem ini, terutamanya yang melabelkan mat motor ni budak jahat. Banyak mesej yang kita boleh belajar dalam filem ini. Dan buat Pekin & the krew, kipidap, diharap dapat menghasilkan lagi filem-filem berkualiti dan terus menghasilkan filem yang bermutu. Mungkin filem mat motor besau pula?

P/s: filem Matmoto satu lagi. Maaf malas nak review filem tahap drama.


Gambar Terbaru JUSTICE LEAGUE Menampilkan Cyborg & The Flash

Trailer terbaru Justice League suntingan Zack Snyder akan dilancarkan esok!

Sementara menantikan trailer tersebut, pelakon Ray Fisher telah kongsikan gambar-gambar dilaman Twitter miliknya, menampilkan pandangan terbaru Cyborg dan The Flash lakonan Ezra Miller.

Anda boleh saksikan gambar-gambar tersebut dibawah.

Remember. #UsUnited pic.twitter.com/KqYpkw0wsf— Ray Fisher (@ray8fisher) November 14, 2020

Selepas gagal dipentas box office, Justice League akan dihidupkan semula oleh Zack Snyder dengan suntingan baru seperti yang dimahukan peminat. Dengan kos sekitar $70 juta dolar untuk menyiapkan suntingan dan visual mengikut visi asal pengarah, peminat dijangka akan merasa puas dengan versi terbaru Justice League.

Akan ditayangkan di HBO Max tahun hadapan, Justice League akan dipecahkan kepada 4 bahagian, yang mana setiap bahagian akan berdurasi 1 jam, serta akan dilancarkan dalam versi penuh, iaitu filem yang berdurasi 4 jam.

Didorong untuk memulihkan sifat kemanusia dan diinspirasikan dari tindakan Superman yang tidak mementingkan diri sendiri, Justice League menyaksikan Bruce Wayne meminta bantuan dari sekutunya nya baru, Diana Prince, untuk menghadapi musuh yang lebih hebat.

Bersama-sama, Batman dan Wonder Woman berkerja keras untuk mencari dan merekrut pasukan ‘metahuman’ dalam usaha menentang ancaman baru. Meskipun terbentuknya pasukan hebat yang terdiri daripada Batman,Wonder Woman, Cyberog, Aquaman dan The Flash, usaha mungkin sudah terlambat yang menyelamatkan planet Bumi dari serangan yang menakutkan.

Justice League, yang menampilkan lakon layar dari Chris Terrio dari cerita oleh Snyder dan Terrio, dibintangi oleh Ben Affleck sebagai Batman, Henry Cavill sebagai Superman, Gal Gadot sebagai Wonder Woman, Jason Momoa sebagai Aquaman, Ezra Miller sebagai The Flash, Ray Fisher sebagai Cyborg, Willem Dafoe sebagai Nuidis Vulko , Jesse Eisenberg sebagai Lex Luthor, Jeremy Irons sebagai Alfred Pennyworth, Diane Lane sebagai Martha Kent, Connie Nielsen sebagai Ratu Hippolyta, dengan JK Simmons sebagai Pesuruhjaya Gordon, dan Amy Adams sebagai Lois Lane.